Za Svetski dana borbe protiv autizma znamenitosti Beograda u plavom\nBeta 2. aprila 2018. 13:30\nPovodom Svetskog dana borbe protiv autizma, večeras će plavim svetlom biti osvetljeni kupola Doma Narodne Skupštine, Most na Adi, Palata „Albanija“ i fontana na Slaviji, rekao je gradonačelnik Beograda Siniša Mali.\nGradska uprava je prenela je da se time simbolično poručuje da je „važno da Beograd i Beogradjani prihvate razlike, i da pomognu onima kojima je to potrebno“, kazao je Mali i da se ne sme dozvoliti da osobe sa autizmom budu isključene iz društva.\nPovodom Svetskog dana osoba sa autizmom u Dečjem kulturnom centru Beogrda priredjeni su izložba likovnih radova osoba sa autizmom, radionice i muzički program, saopštila je Gradska uprava.\nNa svečanosti „Srušimo barijere za autizam zajedno“, gradska sekretarka za socijalnu zaštitu Nataša Stanisavljević je kazala da se odgovornost društva ogleda u odnosu prema najmladjima, najstarijima i osobama kojima je ta pomoć potrebna.\nIstakla je da Grad Beograd ove godine uvodi novu uslugu „Predah plus, ,kojom je predvidjeno pružanje usluge za 50 korisnika, medju kojima osoba sa autizmom.


TotalCar.rs » SAD: Imamo pravo da ablendujemo!\nSud u Misuriju doneo je odluku da vozači imaju pravo da svetlosnim signalom upozoravaju druge vozače na prisustvo policijskog radara. To je druga takva presuda nakon što je 2012. sud u Floridi doneo istu odluku uz obrazloženje da ablendovanje predstavlja slobodu govora zagarantovanu ustavom.\nMajkl Eli iz američke savezne države Misuri nedavno je kažnjen sa 1.000 dolara zbog toga što je ablendovao vozilima koja dolaze u susret kako bi upozorio njihove vozače na prisustvo policije.\nMeđutim, on se na sudu u gradu Elisvilu izjasnio da nije kriv, a sudija je uvažio njegovu izjavu i oslobodio ga krivice. Eli ni sa tim nije bio potpuno zadovoljan, pa je tužio gradske vlasti zbog ugrožavanja ustavom zagarantovanog prava govora – i dobio parnicu na sudu.\nGradski pravobranilac u početku je tvrdio da je Eli ometao organe reda u obavljanju dužnosti, ali je u toku procesa promenio svoj stav.\nSudija je na kraju doneo odluku da policija u tom gradu više neće imati pravo da zaustavlja i kažnjava vozače zato što “blicanjem” obaveštavaju druge učesnike u saobraćaju o prisustvu radara za merenje brzine.


Arhiva vesti, subota 13. avgust 2011 - Naslovi.net\nArhiva vesti » subota 13. avgust 2011\nRodžers kup: Janko ipak bez finala\nSportal.rs subota, 13. avgust 2011.\nJanko Tipsarević nije uspeo. Srpski teniser je u polufinalu Rodžers kupa u Montrealu poražen od Amerikanca Mardija Fiša rezultatom 0:2 (3:6, 4:6). Ako je za utehu Srbinu, plasman u ovogodišnje polufinale je njegov najbolji rezultat na jednom Masters turniru u karijeri. Ujedno je prvi put obezbedio... »\nS media: Sjajna igra Đokovića na mreži protiv Monfisa VIDEO\nKurir: Tipsarević zaustavljen u polufinalu Montreala\nOsam godina od ubistva dece u Goraždevcu\nGORAŽDEVAC, 13. avgusta 2011. (Beta) - U Goraždevcu se u subotu obeležava osam godina od ubistva dvoje i ranjavanja četvoro srpske dece koja su se kupala u reci Bistrici kod tog mesta na Kosovu, a da za taj zločin niko nije odgovarao. Kao i svake godine na taj dan, u crkvi Presvete Bogorodice u... »\nVečernje novosti: Bogdan Bukumirić: Dok sam živ tražiću pravdu\nSrbija pobedila Dominikansku Republiku u tri seta\nKOMAKI, 13. avgusta 2011. (Beta) - Ženska odbojkaška reprezentacija Srbije pobedila je u subotu Dominikansku Republiku sa 3:0 (25:17, 25:20, 25:22) u drugoj utakmici Grupe H svetskog Gran prija, koja se igrala u japanskom gradu Komakiju. Srbija je u prvoj utakmici drugog vikenda izgubila od Japana,... »\nSportski žurnal: Tri boda nade za Srpkinje\nDnevnik: I lepo i kvalitetno\nMONTREAL, 13. avgusta 2011. (Beta) - Srpski teniser Novak Djoković plasirao se u polufinale turnira u Montrealu, u Kanadi, pošto je u noći izmedju petka i subote po srednjoevropskom vremenu za samo 73 minuta pobedio Francuza Gaela Monfisa sa 2:0 u setovima (6:2, 6:1). Djoković ima priliku da... »\nS media: ATP Montreal: Monfis molio Noleta da mu pokloni gem! VIDEO\nRTS: Želim Janka u finalu\nStefanović: Ne vodimo razgovore o autonomiji severa\nBEOGRAD - Šef pregovaračkog tima Vlade Srbije u pregovorima s Prištinom Borislav Stefanović izjavio je da predstavnici Beograda nijednog momenta nisu razgovarali sa zvaničnicima EU da se, kako prenose prištinski mediji, severu Kosova obezbedi poseban status.Međunarodni predstavnici predložili su kosovskim institucijama da obezbede specijalni status za severni deo Kosova, izjavili su diplomatski izvori za dnevnik "Zeri", koji navodi i da je Beograd upoznat sa predlogom. "Nijednog... »\nB92: Autonomija za sever Kosova?\nDojče vele: Stefanović: Autonomija za sever nije tema\nPartizan "petardirao" Novi Pazar\nFudbaleri Partizana pobedili su Novi Pazar sa 5:0 u meču prvog kola Jelen Superlige.Ekipa Aleksandra Stanojevića je tako na najbolji mogući način počela odbranu titule, dok su gosti imali neprijatan debi u Superligi, pošto su primili čak pet golova. Golove za crno-bele na stadionu u Humskoj postigli su Eduardo i... »\nS media: Partizan sa pet komada ispratio Novi Pazar VIDEO\nSportal.rs: JSL: Partizan u petoj brzini (VIDEO)\nBEOGRAD, 13. avgusta 2011. (Beta) - Košarkaška reprezentacija Srbije pobedila je u petak Ukrajinu sa 83:57 (21:21, 17:14, 22:13, 23:9), u drugom kolu turnira u Izmiru. Najefikasniji u pobedničkom timu bio je Duško Savanović sa 22 poena. Nenad Krstić postigao je 15, a Aleksandar Rašić 13 poena. Meč... »\nVesti online: Košarkaši deklasirali Turke\nSportski žurnal: Srbija demolirala Tursku u Izmiru\nUhapšeno šestoro za ubistva u Mađarskoj\nMađarska policija privela je šest ljudi u vezi s nezapamćenim zločinom - ubistvom nekoliko ljudi, čija su tela otkopana pre nekoliko dana na dunavskoj adi Čepel, južno od Budimpešte, saopštio je danas direktor Nacionalnog istražnog biroa (NNI) Zoltan Čizner. Čizner je na konferenciji za novinare... »\nRTS: Hapšenje u Budimpešti\nVečernje novosti: Mađarska: Šestoro privedeno zbog zločina\nStefanović: Autonomija nije tema\nAutonomija severa Kosova u ovom trenutku nije tema, a napisi sličnog sadržaja su spekulacija, ocenio Borislav Stefanović. Srpske opštine na severu KiM imale bi, prema planu EU, zajednički mehanizam pomoću kojeg će odlučivati i određeni stepen finansijske samostalnosti, piše "Koha ditore".Šef beogradskog pregovaračkog tima u dijalogu sa Prištinom Borislav Stefanović, izjavio je da autonomija severa Kosova u ovom trenutku nije tema, a da su napisi sličnog sadržaja samo još jedna u nizu spekulacija vezanih za... »\nVečernje novosti: Za sever Kosova finansijska autonomija?\nBlic: Stefanović: Beograd ne vodi razgovore o autonomiji severa\nBerluskoni: Srce mi krvari što moram da zavučem ruku u džepove Italijana\nĐulio Tremonti, ministar finansija Italije, predstavio je danas u podne detalje programa štednje 45,5 milijardi evra koji je kabinet premijera Silvija Berluskonija sinoć usvojio nakon konsultacija koje su trajale samo 87 minuta. Berluskoni je izjavio da mu srce krvari zbog toga što mora da zavuče ruke u džepove Italijana nametanjem novih poreza, iako je ranije obećao da to neće učiniti.Đulio Tremonti, ministar finansija, i premijer Silvio Berluskoni - Uspeli smo da postignemo jednoglasnu odluku vlade o merama štednje, kakve nisu do sada nikada primenjene, a brzinom kojom smo to postigli načinili smo čudo -... »\nB92: Berluskoni: Srce nam krvari\nRadio 021: Italijani moraju više da štede\nBEOGRAD, 13. avgusta 2011. (Beta) - Veliki broj gradjana sa novobeogradske i čukaričke strane od subote ujutru stiže na novi most preko Save kod Ade Ciganlije koji je preko vikenda otvoren za posetioce. Visoka temperatura nije sprečila gradjane gotovo svih uzrasta da prvi dan vikenda iskoriste za... »\nB92: Most na Adi - novi simbol prestonice (video)\nPink: 65.000 ljudi prešlo most na Adi\nVesti online: Život na zemlji poreklom iz svemira?\nRTS: Život na Zemlji poreklom iz svemira?!\nBEOGRAD - Klijentima banaka koji su suočeni sa vrtoglavim rastom rata u švajcarcima dužnička muka neće biti bitno lakša sa rešenjima koje banke nude. Dva su moguća rešenja - konverzija švajcarskog franka u evro ili produženje roka za otplatu zajma.U prvom slučaju, iznos duga će posle svih do sada isplaćenih rata, uglavnom danas biti veći nego što je bio u trenutku uzimanja zajma. U slučaju produženja vremena otplate sa recimo 20 na 25 godina, svaka godina će za kredit... »\nVesti online: Goca: Rata za stan će me uništiti\nSEEbiz: Prebacivanje kredita iz švajcarca u evro je još jedna podvala banaka\nProslavljen 85. rođendan Fidela Kastra\nBrojnim manifestacijama na Kubi proslavljen 85. rođendan Fidela Kastra. Iako se povukao sa vlasti, on i dalje igra važnu ulogu na Kubi i stalni je konsultant svom bratu Raulu kome je prepustio vlast.Fidel Kastro proslavio je danas 85. rođendan daleko od očiju javnosti, iako je na Kubi tim povodom organizovan niz koncerata, baletskih predstava i izložbi. Gala koncert "Pesma lojalnosti" održan je sinoć u pozorištu Karl Marks u... »\nVesti online: Fidel proslavio 85. rođendan\nB92: Obeležen 85. rođendan Fidela Kastra\nPoternica za telohraniteljem Arkana\nZAGREB - Vlasti Bosne i Hercegovine (BiH) raspisale su međunarodnu poternicu za Zvonkom Mateovićem, dugogodišnjim telohraniteljem Željka Ražnatovića Arkana i svedokom njegovog ubistva, zbog ranjavanja jednog policajca, javlja hrvatski portal Index.hr.Po nalogu opštinskog suda u Orašju, Interpol BiH je za Mateovićem (35) raspisao poternicu jer je, u odsustvu, pravosnažno osuđen zbog teškog ranjavanja policajca Mate Ošalića, prenosi portal, koji se poziva na medije iz Mostara.... »\nB92: Poternica za Arkanovim pratiocem\nVečernje novosti: BiH: Poternica za Zvonkom Mateovićem


Izvor: RTS, 25.Nov.2020, 00:35\nFudbaeri Pari Sen Žermena savladali su minimalnim rezultatom tim Lajpciga (1:0) u derbiju večeri i grupe H, a možda i odlučujućem okršaju za plasman u narednu fazu Lige šampiona. Mančester junajted sigurno, rutinski i ubedljivo sa Bašekšehirom iz Istanbula - 4:1.\nNakon što je u prošlom kolu poražen u Nemačkoj od istog rivala sa 2:1, PSŽ je u Parizu uspeo >> Pročitaj celu vest na sajtu RTS << da nadoknadi taj minus.\nU drugom meču grupe H, Junajted je na ”Teatru snova” bez ikakvih problema dobio šampiona Turske Bašekšehir - 4:1.\nPogledaj vesti o: Liga Šampiona, Pariz\nRTS: Čelsi i Sevilja iz nadoknade u narednu rundu\nRTS: Zlatna partija zlatnog dečka, dva gola Holanda u trijumfu Dortmunda


Da li je Kobijev peškir najskuplji svih vremena? - Sportske.net\nProdat je na aukciji po neverovatnoj ceni.\nSjajne vesti, NBA as izlečen od Korone!Tri scenarija, kako će se završiti sezona u NBA?Vlasnik NBA franšize pozitivanMiličić uzvratio Karmelu Entoniju, potkačio i Lerija Brauna!NBA zvezda se pita, ko je beše Darko Miličić?\nPeškir koji je nosio Kobi Brajant na svojoj poslednjoj zvaničnoj utakmici tokom finala NBA lige prodat je juče na aukciji preko interneta, a cena je otišla u nebo.\nTaj peškir koji je prvo dospeo u ruke jednog navijača, našao se nekoliko puta na aukciji, promenio je nekoliko vlasnika, da bi sada na poslednjoj aukciji završio kod jednog kolekcionara koji obožava Lejkerse i koji ga sigurno neće dalje prodavati.\nNjegovo ime je nepoznato, ali ono što se zna jeste da su pojedine karte i peškir prodati za 33077 dolara.\nNovi vlasnik planira da otvori muzej Lejkersa, pa je ovakav rekvizit nešto što će biti atrakcija mnogima.


Marina Maljković objavila širi spisak za Evropsko prvenstvo u Francuskoj\nSelektorka srpskih košarkašica Marina Maljković saopštila je spisak od 25 igračica koje će konkurisati za nacionalni tim na Evropskom šampionatu od 15. do 30. juna.\nU tom periodu srpske reprezentativke odigraće kontrolne utakmice 1. i 2. maja protiv kadeta Srbije na Zlatiboru, 21. maja protiv Belgije u Sloveniji, zatim 25. i 26. maja protiv Švedske u Beogradu.\nPosle toga očekuje ih nadmetanje za "Trofej Beograda" sa Crnom Gorom, Italijom i Kanadom od 31. maja do 2. juna i turnir u Belorusiji od 4. do 8. juna. Pored Srbije i domaće ekipe, učešće će uzeti i Italija i Ukrajina.\nReprezentacija Srbije u Francuskoj će igrati u grupi C zajedno sa domaćinom, Velikom Britanijom i Letonijom.\nJoš jedan herojski čin policajca Budimira Popovića: Sat vremena tražio ženu u Vrbasu i spasao joj život\nŠTA AKO ZARAŽEN PRIMIM TREĆU DOZU? Da li će vaše telo proizvesti ogromnu količinu antitela ili će biti osetljiviji na virus?\nZa čistiji Dunav i njegovo priobalje: Ovog vikenda se organizuje AKCIJA ČIŠĆENJA "Grabimo vetar"


19.06.2019 / 18:29 Regija - Predsjednik Crne Gore\nPredsjednik Crne Gore Milo Đukanović rekao je danas da region bez integracije nikada neće biti stabilan i ne može dostići potreban tempo ekonomskog i demokratskog razvoja.\nĐukanović, koji je, na poziv ambasadora Rumunije Ferdinanda Nagija, bio gost na radnom ručku ambasadora država članica EU akreditovanih u Crnoj Gori, istakao je značaj tajminga sastanka u kontekstu jučer usvojenih zaključaka Vijeća za opšte poslove, nedavno održanih izbora za Evropski parlament i objavljenog izvještaja o napretku zemalja regiona, kao i diskusija o strateškim kretanjima EU i njenog odnosa prema regionu.\nOn je ocijenio da su zaključci Savjeta ispod onoga što su bila očekivanja zapadnog Balkana, napominjući da bi bolje bilo za stabilnost regiona i Evrope i ekonomskog i demokratskog razvoja da je postignut viši nivo kompromisa.\n"Bilans je možda realan izraz onoga kako stanje vidi EU, ali nije u saglasju sa onim kako ga mi iz regiona vidimo, posebno u kontekstu odlaganja odluke o otvaranju pregovora sa Sjevernom Makedonijom i Albanijom", rekao je Đukanović.\nOn je istakao da je Crna Gora u prethodnih nekoliko godina pokazala evidentan napredak, jasnu strategiju i kontinuirano rastuće kapacitete koji garantuju da će ta strategija biti realizovana, saopšteno je iz kabineta crnogorskog predsjednika.\nĐukanović je zahvalio Rumuniji za posvećen odnos bilateralnoj saradnji i evropskoj perspektivi regiona tokom uspješnog predsjedavanja EU.\nOn je zahvalio i svim amabasadorima zemalja EU za nedvosmislen doprinos usvajanju evropskih standarda i sistema vrijednosti u Crnoj Gori na njenom putu integracije.


Vlada će podržati projekat izgradnje kišne kanalizacije - Televizija K3\nTadić: Imam prijave i protiv Ize…\nGordana Tadić, glavna tužiteljka Tužilaštva BiH, u intervjuu…\nNovalić negirao sve optužbe\nFadil Novalić, premijer Federacije Bosne i Hercegovine koji…\nTadić: Imam prijave i protiv Izetbegovića, Ivanića, Čovića, Dodika\nVlada će podržati projekat izgradnje kišne kanalizacije\n12 Avgusta, 2014\nPredsjednik Vlade Republike Srpske Željka Cvijanović izjavila je danas u Modriči da će resorna ministarstva i Vlada Srpske u cjelini podržati projekat izgradnje obodne - kišne kanalizacije u Modriči, koji je kandidovala ova opština.\n“Vrijednost projekta je oko 2.500.000 KM i on će se realizovati u okviru projekta rješavanja vodovodne i kanalizacione mreže opština u cijeloj Republici Srpskoj”, izjavila je novinarima Cvijanovićeva.\nCvijanovićeva je rekla da je sa načelnikom opštine Modriča Mladenom Krekićem razgovarala o situaciji u ovoj opštini nastaloj nakon majskih i posljednjih poplava, te izrazila zadovoljstvo mjerama koje Vlada u saradnji sa lokalnom upravom preduzima u saniranju posljedica katastrofe.\nPremijer Srpske je potvrdila da je ova opština funkcionalna i da spada u red stabilnijih lokalnih zajednica u Srpskoj.\nOna je naglasila da postoji dogovor Ministarstva prosvjete i Ministarstva finansija Republike Srpske o nabavci opreme za petorazrednu osnovnu školu u naselju Modriča pet.\n“Škola koju gradi Vlada Srpske biće opremljena i predata na upotrebu učenicima i nastavnicima do početka školske godine”, izjavila je Cvijanovićeva.\nNačelnik opštine Modriča Mladen Krekić rekao je da se premijer Srpske posebno interesovala za pravednost podjele platnih kartica Fonda solidarnosti za obnovu stambenih objekata stradalih u poplavama.\nOn je naglasio da je sa Cvijanovićevom razgovarao i o kredintnom zaduženju opštine.\n“Kreditno zaduženje Modriče je 7,5 odsto od od ukupnog budžeta”, potvrdio je Krekić i napomenuo da opština u narednom periodu neće ići u nova kreditna zaduženja.\nSa ovakvim punjenjem budžeta, kaže Krekić, opština ne bi mogla vraćati nove kredite.\nKrekić je nakon razgovra u zgradi opštine, zajedno sa Cvijanovićevom i saradnicima, posjetio privatno preduzeće “Tesla”, jedno do dva preduzeća koja su u Modriči potpisali ugovor sa Fondom solidarnosti Republike Srpske o isporuci roba vlasnicima vaučera.


Formula 1 - Pogledajte kalendar takmičenja i aktere po ekipama - Sportske.net\nFormula 1 - Pogledajte kalendar takmičenja i aktere po ekipama\nLjubitelji Formule 1 od naredne nedelje ponovo mogu da uživaju u ''najbržem cirkusu''. Trkom za VN Australije u Melburnu počinje novi šampionat u kome, pono titulu brani Nemac Sebastijan Fetel, odnosno njegov tim Red Bul.\nNaravno, posle četiri godine dominacije i isto toliko osvojenih titula, nemački vozač Sebastijan Fetel će i u ovu sezonu ući u ulozi apsolutnog favorita.\nDoduše, u njegovom timu su oprezni, uveravaju da još uvek nisu usavršili sve detalje oko novog bolida, pa ulogu favorita u uvodnom delu sezone prepuštaju Mercedesu, koji se odlično pokazao na minulim predsezonskim testiranjima, dok bi Fetel trebalo da zasija punim sjajem tek kad se karavan F1 vrati u Evropu.\nVidećemo da li će se ove najave pokazati kao tačne u nedelju u Melburnu, a pred početak sezone pogledajte i pregled svih ekipa, odnosno vozača koji će se takmičiti, u novoj sezoni.\nTakođe, napomenimo da je jedna od najupečatljivijih novina ove sezone vezana za način bodovanja, pa će tako u poslednjoj trci sezone bodovi biti - duplirani, kako bi se povratila neizvesnost u borbi za šampionsku titulu do samog kraja, s obzirom da je prošle sezone, na primer, Sebastijan Fetel sve dileme rešio još tri-četiri trke pre kraja sezone.\n1. Sebastijan Fetel (Nemačka)\n2. Danijel Rikardo (Australija)\n1. Fernando Alonso (Španija)\n2. Kimi Raikonen (Finska)\n1. Luis Hamilton (Velika Britanija)\n2. Niko Rozberg (Nemačka)\n1. Dženson Baton (Velika Britanija)\n2. Kevin Magnusen (Danska)\n1. Valteri Botas (Finska)\n1. Markus Erikson (Švedska)\n2. Kamui Kobajaši (Japan)\n1. Niko Hulkenberg (Nemačka)\n2. Serhio Perez (Meksiko)\n1. Roman Grožan (Francuska)\n2. Pastor Maldonado (Venecuela)\n1. Žil Bjanki\n2. Maks Šilton (Velika Britanija)\n1. Esteban Gutijerez (Meksiko)\n2. Adrijan Zutil (Nemačka)\n1. Dani Kvijat (Rusija)\n2. Žan Erik Vernje (Francuska)\nKalendar takmičenja u sezoni 2014:


Putem edukativnih praksi, studenti i diplomci imaju mogućnost da provedu 3 – 6 meseci u inostranstvu, radeći u zemljama kao što su Kina, Turska, Indija, Brazil, Kolumbija, Meksiko, Rusija, Poljska i druge. Prakse programa Global Talent dostupne su tokom cele godine i proces selekcije je neprekidan. Plata u iznosu prosečne zarade u zemlji u kojoj se praksa odvija pokriva mesečne troškove života. Konkretan datum početka prakse određuje se u dogovoru sa institucijom sa kojom će student na praksi sarađivati. Za više detalja o ovom programu i praksama koje pruža, posetite sajt www.globaltalents.rs.\nTelefon: 011 26 21 45 5\nFax: 011 26 21 45 5\nAIESEC je međunarodna platforma za mlade ljude da otkriju i razviju sopstvene potencijale kako bi imali pozitivan uticaj na društvo.\nPrisustvom na preko 2.100 univerziteta u 110 zemalja, AIESEC je najveća studentska organizacija na svetu.


PC Press » PC #213 | Od znanja do sertifikata\nZa one koji nemaju informatička predznanja stečena školovanjem ali imaju specifična interesovanja, raznovrsni kursevi otvaraju zanimljive mogućnosti. Zainteresovani za dizajn mogu da usavrše primenu različitih Adobe programa i po želji se orijentišu na dizajn štampanih ili Web materijala. Oni koje interesuje rad s video, audio i foto materijalom, naučiće da taj posao obave na efikasniji način. Kursevi za Adobe i AutoCAD softver imaju veću vrednost za profesionalce u odgovarajućim oblastima, koji imaju odgovarajuća osnovna znanja i uče kako da iskoriste nov alat, ili da poznati alat primene na novi način. Sve je izraženija i potreba za znanjima iz oblasti primene Internet tehnologija u marketingu. To se odražava i na sve veći broj kurseva kroz koje zainteresovani stiču znanja u vezi sa nastupom kompanija na društvenim mrežama, kao i različitim načinima oglašavanja na Internetu, s posebnim fokusom na Google AdWords.\nKroz neke od kurseva, bez posebnog predznanja osim osnovnog znanja upotrebe računara, možete doći do neophodnih veština za razvoj Web sajtova i aplikacija. U zavisnosti od želja, preferenci i prethodnog znanja, u programerske vode moguće je ući učenjem nekog od „osnovnih“ jezika kao što je C odnosno C , ili se odlučiti za njegovu savremeniju varijantu C#.\nBez obzir na tip i namenu kursa, i početnici i profesionalci dobiće na kraju potvrdu o stečenim novim znanjima. I mada razlika u obimu i kvalitetu naučenog ne mora postojati, veliku vrednost imaju kursevi čiji završetak donosi sertifikat s oznakom neke od kompanija kao što su Microsoft, Cisco ili VMware. S druge strane, mogu se steći i respektabilni nezavisni sertifikati, kao što su CompTIA ili (ISC)2 koji su široko prihvaćeni u svetu. Na kraju, koji god kurs završili i sertifikat stekli polažući ispite... sve to znanje je, bez primene u praksi, „mrtvo slovo na papiru“. Zato pre odabira kursa razmislite šta ćete odmah primenjivati kako biste stečeno znanje sačuvali, utvrdili i unapredili, a samim tim sebi otvorili mnoga vrata za uspešnu karijeru.


Partizan odličan na gostovanju Nordsjelandu @ InfoBijeljina\nPartizan odličan na gostovanju Nordsjelandu\nPartizan može i zna, a to je pokazao u najboljem trenutku. Ekipa koja je do odlaska u Dansku mnogima služila za podsmjeh pod stručnom palicom Zorana Mirkovića je odigrala meč protiv Nordjelanda dušom, tijelom i prije svega mozgom. Kao nagrada je stigla prava premija pred beogradski revanš, pobjeda sa dva postignuta gola u gostima – 1:2 (0:1).\nEnergija koju je sa sobom u svlačionicu unio novi trener Zoran Mirković odrazila se na izgled ekipe već u njegovoj prvoj utakmici na klupi Partizana. Agresivnost, borbenost, jednostavnost u igri i često odigravanje iz prve učinili su da crno-bijeli na terenu Nordsjelanda u svakom trenutku izgledaju kao ekipa koja zna šta hoće i zna način da ostvari.\nPartizan je od prvog minuta uzeo loptu pod svoje, ali za razliku od nekih prethodnih utakmica stalno je bila prisutna ideja. Ta riješenost da se protivniku odmah stavi do znanja ko će imati ulogu profesora, ko đaka, donijela je do poluvremena prednost od jednog gola, a uz malo više sreće oko 200 “Grobara” je moglo da se poraduje bar još jednom.\nDa nisu u Farum na stadion čudnog imena (“pravo na snove”) došli da maštaju, već da se izbore za radost Mirkovićevi puleni su pokazali već u prvih 10 minuta. Jedna loša reakcija glavom Pantića u trećem minutu na odličan centaršut Zakarića predstavljala je uvod u drugu, mnogo bolju, sedam minuta kasnije. Pantić se ovog puta našao u ulozi asistenta iz kornera, a Rikardo Gomeš je na prvoj stativi sproveo iza leđa Larsena.\nIznenađenje, neki bi rekli i kockanje, sa novajlijom Zakarićem na lijevom boku ispostavilo se kao pun pogodak Zorana Mirkovića mnogo prije gola koji je Dancima gotovo izvjesno najavio status turista pred revanš u Beogradu za šest dana. Jak u duelima i konkretan u ofanzivnim zadacima, momak koji je za mnoge predstavljao enigmu, pokazao je da bi igra Partizana mogla konačno da dobije prodornost i konkretnost sa boka.\nMirkovićev adut u akciji buđenja usnulog fudbalskog kolektiva bio je i Marko Janković. Vezista sa kojim je sjajno sarađivao u reprezentaciji Crne Gore je sinoć u Farumu podsjetio na prethodnu evropsku jesen, kada u njegovoj vožnji nije postojao “rikverc”, već samo stremljenje ka protivničkom golu. Upravo je omaleni vezista u 64.minutu “patos” loptom koja je izigrala kompletnu odbranu domaćina proigrao Zakarića i omogućio mu da debi u crno-bijelom dresu bude nešto što će jednog dana sa širokim osmjehom prepričavati naslednicima.\n“Žute minute”, do juče mnogo brojnije i neprijatnije, stigle su u drugoj polovini drugog poluvremena. Danci su ozbiljno pritisli, Rasmusen je posle asistencije lijevog beka Miletića, umjesto otklanjanja opasnosti, smanjio na 1:2, ali su momci u crno-bijelim dresovima do kraja ipak sačuvali smirenost, samim tim i veliku prednost pred beogradski revanš 16.avgusta.\nKrstajić: Jović spreman za Barselonu, podsjeća na Suareza\nSelektor fudbalske reprezentacije Srbije Mladen Krstajić izjavio je da je fudbal ...\nPartizan prvi put posle 2007. vezao tri poraza u prvenstvu\nZvijezda poražena na Grbavici\nMladost brani Kup BIH


RTCG - Radio Televizija Crne Gore - Nacionalni javni servis :: Korona virus - Crna Gora :: Rast broja infiricanih znak da smo se opustili\n05. 08. 2021. 07:30 >> 07:31 9\nRast broja infiricanih znak da smo se opustili\n"Porast broja novoregistrovanih je znak upozorenja i znak da smo se opustili više nego što je potrebno. Shvatamo da su mjere i njihova primjena nešto što zahtijeva disciplinu, ali ove godine imamo mogućnost da vakcinacijom obezbijedimo sebi i drugima ugodniju sredinu, da bezbrižniji dočekamo jesenji i zimski period", ocijenila je Božović.\n"Savjetujemo da kompletnom vakcinacijom, koja kod nas podrazumijeva 28 dana od druge doze vakcine, doprinesemo tome da naredni period dočekamo znatno opušteniji nego prethodne godine", ocijenila je ona.\n"Umnogome od nas zavisi, jer ni virus ni infekcija nijesu nešto što se dešava mimo nas. Od broja vakcinisanih će zavisiti tok epidemije", poručila je ona, dodajući da upravo imunizacijom možemo izbjeći scenario kakav se nerijetko pominje u javnosti, a to je i do 700 zaraženih dnevno.\n"Upravo iz razloga jer imamo prednost kao zemlja kojoj su vakcine dostupne. Vakcina je dovoljno efektivna da spriječi ugrožavajuće oblike bolesti i fatalne ishode. S druge strane, vakcinacijom ćemo virusu onemogućiti nesmetanu transmisiju i dalju mutagenu evoluciju", poručuje.\n"Na osnovu indikatora koji se prate, smatramo da je delta soj vjerovatno prisutan i kod nas, a potvrda se očekuje kroz projekat koji smo pominjali u saradnji sa Evropskim centrom za kontrolu i prevenciju zaraznih bolesti u narednom periodu", zaključila je Božović.\nStavovi izraženi u ovoj publikaciji isključiva su odgovornost korisnika finansiranja i ne odražavaju stavove Ministarstva javne uprave, digitalnog društva i medija\nIJZ Korona virus Marija Božović


Početna strana Obaveštenje o privatnosti\nOvim Obaveštenjem o obradi podataka o ličnosti korisnika (u daljem tekstu: Obaveštenje) informišu se korisnici www.computerlandshop.rs (u daljem tekstu: Internet prodavnica) o svim bitnim informacijama koje se tiču obrade podataka o ličnosti korisnika.\nPosvećeni smo zaštiti svih informacija koje sakupljamo i čuvamo. Korišćenjem i pregledanjem našeg sajta prihvatate da se podaci o vama koriste u skladu sa našom Politikom privatnosti. Computerlandshop.rs sakuplja minimalnu količinu informacija o vama sa jedinim ciljem unapređenja kvaliteta naše usluge.\nOvo obaveštenje o obradi podataka o ličnosti se odnosi na poverljivost podataka koji se nalaze na Internet stranici computerlandshop.rs i koji su korišćenjem te stranice prikupljeni i sačuvani u bazama podataka kompanije Iris Mega doo.\nInternet prodavnica computerlandshop.rs je u vlasništvu pravnog lica IRIS MEGA DOO, Gospodara Vučića 176, 11000 Beograd, Republika Srbija, matični broj: 170837716, PIB: 100394890. (dalje Kompanija)\ncomputerlandshop.rs koristi vaše podatke za sledeće svrhe:\nVaše lične podatke computerlandshop.rs koristi da bi poboljšao vaše iskustvo kao kupca, da odgovori na vaše zahteve, da unapredi korisnički servis, da vam plasira ponude i reklame, komunicira sa vama o proizvodima, uslugama, specijalnim ponudama, događajima i programima koje vam nudi computerlandshop.rs. Učestvujemo u oglašavanju koje se zasniva na interesovanjima, pa tako mi i drugi možemo upotrebiti informacije o vama da bismo vam dostavili ili omogućili da vidite određenu reklamu zasnovanu na vašim interesovanjima, pretragama koje vršite, ili vašoj aktivnosti na computerlandshop.rs ili drugim sajtovima.\ncomputerlandshop.rs podatke o ličnosti obrađuje na osnovu sledećeg pravnog osnova:\ncomputerlandshop.rs takođe može iskoristiti ove informacije da analizira ili vodi svoje poslove. Zbirni ili kombinovani podaci mogu se upotrebiti da poboljšaju sposobnost computerlandshop.rs da komunicira sa vama i da podrži poslovne funkcije kao što su ispunjenost, interni poslovni procesi, marketing, provera autentičnosti, korisnički servis, prevencija prevare, javna bezbednost i pravne funkcije.\nKoje informacije sakuplja computerlandshop.rs\nInternet prodavnica computerlandshop.rs može sakupiti vaše lične podatke (ime i prezime, adresa, poštanski broj, e-mail adresa, telefonski broj, ...) koje nam korisnici naših usluga dostavljaju kada ostvare bilo kakvu interakciju sa našom internet prodavnicom.\nOva politika privatnosti navodi uslove zaštite podataka korisnika Internet prodavnice computerlandshop.rs koje obrađuje u skladu sa sakupljenim informacijama:\nKada pošaljete e-mail, registrujete se ili na bilo koji drugi način kontaktirate predstavnike korisničkog servisa computerlandshop.rs\nPovežete se sa computerlandshop.rs rs preko društvenih mreža ili trećih lica\nSvaki put kada posetite computerlandshop.rs.rs, mi automatski sakupljamo određene tipove informacija. Neki od primera informacija koje sakupljamo automatski su sledeći:\nmožemo koristiti Facebook piksel tagove, Google tagove ili slične alate koji nam dozvoljavaju da znamo da li je određena veb strana posećena, otvoren e-mail, linkovi u mejlu iskorišćeni ili da li su reklame na computerlandshop.rs ili drugim sajtovima bile efikasne. Ova tehnologija nam omogućava da uporedimo aktivnosti sa pojedinačnim korisnicima i pratimo kretanje kroz Google Analytics softver.\nmožemo prikupiti informacije i koje dobrovoljno unesete, podelite ili one koje mogu biti dobijene iz učestvovanja u igrama, takmičenjima ili promocijama sponzorisanih od strane computerlandshop.rs.\nInformacije koje dostavljate sajtu computerlandshop.rs mogu biti kombinovane sa demografijom i drugim informacijama koje su dostupne sa drugih izvora u cilju da omoguće sajtu computerlandshop.rs da bolje komunicira sa Vama i poboljša naš korisnički servis i vaše iskustvo prilikom kupovine.\ncomputerlandshop.rs ne prikuplja i ne zadržava informacije korisnika mlađih od 14 godina te stoga ni jedan deo ovih Internet stranica nije dizajniran na način da privuče bilo koga ko je mlađi od 14 godina.\nVaše lične podatke computerlandshop.rs koristi da bi poboljšao vaše iskustvo kao kupca, da odgovori na vaše zahteve, da unapredi korisnički servis, da vam plasira ponude i reklame, komunicira sa vama o proizvodima, uslugama, specijalnim ponudama, događajima i programima koje vam nudi computerlandshop.rs\nUčestvujemo u oglašavanju koje se zasniva na interesovanjima, pa tako mi i drugi možemo upotrebiti informacije o vama da bismo vam dostavili ili omogućili da vidite određenu reklamu zasnovanu na vašim interesovanjima, pretragama koje vršite, ili vašoj aktivnosti na computerlandshop.rs ili drugim sajtovima.\nSajt computerlandshop.rs koristi kolačiće koji predstavljaju sitne fajlove koje vaš pretraživač ili druga aplikacija čuvaju u pretraživaču ili hard disku vašeg računara. Kolačići se koriste za povezivanje vašeg računara sa informacijama o vašoj online aktivnosti, pretraživanjima, preferencijama i kupovini proizvoda u okviru posete veb lokaciji. Neki primeri ovih podataka uključuju podešavanja vašeg naloga, stavke dodate u korpu, informacije o određenim korisnicima na dostupnim stranicama, tražene izraze ili unete adrese i prethodne posete na sajtu. Deo „pomoći“ na traci sa alatkama u većini pretraživača reći će vam kako da sprečite vaš pretraživač da prihvati nove kolačiće, kako da vas pretraživač obavesti kada primite nove kolačiće ili kako da potpuno onemogućite kolačiće. Ako odbijete kolačiće, možda nećete moći da učestvujete u određenim aktivnostima ili da dobijete promotivnu kampanju koja vam je prilagođena. Kolačići nam pomažu da vam pružimo bolju Internet stranicu, omogućavajući nam da nadgledamo koja stranica Vam je korisna, a koja nije.\nKolačić nam ni na koji način ne pruža pristup vašem računaru ili bilo kakvim informacijama o vama, osim podataka koje odaberete da podelite sa nama. Možete pristati da prihvatite ili odbijete kolačiće. Sajt computerlandshop.rs ne kontroliše i ne garantuje efikasnost alata zasnovanih na pretraživačima za upravljanje kolačićima.


Turska gura BiH ka NATO-u zbog Irana? | Politika | DW | 29.04.2010\nTurska gura BiH ka NATO-u zbog Irana?\nPažnja „velikih“ ponovo je okrenuta BiH, nestalnoj članici Saveta bezbednosti UN-a. Uoči glasanja o sankcijama Iranu, ovoj zemlji ponuđen Akcioni plan za članstvo u NATO-u (MAP), iako nije ispunila sve uslove.\nTurska hoće da obezbedi kopneni put ka Evropi\nNakon niza neuspešnih političkih pregovora, velike sile se ponovo okreću Balkanu, odnosno BiH. U novoj diplomatskoj ofanzivi, koja se ovoga puta odvija van bosanskih političkih centara moći, najznačajniju posredničku ulogu ima Turska.\nPolitikolog i direktor Centra za međunarodne odnose u Banjaluci Miloš Šolaja kaže da je Turska, kao 17-ta ekonomska sila sveta, višestruko motivisana za obnovu i jačanje svog političkog uticaja na Balkanu.\n„Veoma bitan interes Turske je da se teritorijalno poveže sa Evropskom unijom, jer svi teritorijalni kopneni putevi za Evropsku uniju iz Turske vode preko jugoistoka Evrope“, kaže Šolaja.\nTadić obuzdava Dodika\nPolitički komentator Vlastimir Mijović smatra da je Turska, kao pouzdan saveznik Sjedinjenih Država, „zadužena“ da u ime američke diplomatije pokrene pozitivne političke procese u ovom delu Evrope, a početak tih procesa ozvaničen je istanbulskom deklaracijom. Prema Mijovićevom mišljenju, potpisnici deklaracije, Haris Silajdžić i Boris Tadić, imaju i konkretna zaduženja. Dok se od Silajdžića očekuje pozitivna promena odnosa prema Srbiji, Tadić bi, na nagovor ekonomski moćne Turske, trebalo da utiče na politiku bosanskih Srba.\n„Glavni zadatak Srbije, na šta se Tadić možda i obavezao, jeste da urazumi, odnosno pripitomi politiku Milorada Dodika koji je glavni negativac na ovom području jer se pokazalo da ni Evropa ni Amerika nemaju diplomatski lek za premijera RS“, kaže Mijović.\nSvaki je glas bitan u Savetu bezbednosti\nČlan predsedništva BiH Haris Silajdžić, predsednik Turske Abdulah Gul i predsednik Srbije Boris Tadić\nTurska je lobirala i da BiH dobije MAP, o čemu su konačnu odluku donele Sjedinjene Države. Mijović ističe da se pri tome nije procenjivalo da li je BiH ispunila sve uslove, nego da li ova zemlja može da bude politički korisna u velikim svetskim odmeravanjima. U igri je, kaže Mijović, eventualno glasanje o novim sankcijama Iranu u Savetu bezbednosti.\n„Mislim da je to deo paketa MAP, odnosno deo zakulisne politike i nagle odluke ministara NATO-a da, makar i uslovno, BiH puste u predvorje najjačeg vojnopolitičkog saveza u današnjem svetu“, kaže Mijović.\nDirektor Centra za međunarodne odnose Miloš Šolaja smatra da ne bi trebalo potcenjivati glas BiH u Savetu bezbednosti, jer „ima situacija kada su velikim državama bitni i glasovi malih“.\n„Svaki glas je vrlo bitan, a naročito ako ste jedan od petnaestorice u Savetu bezbednosti. U tom smislu se i MAP može smatrati kao jedna pomirljivost. To je dakle jedna od posledica nestalnog članstva BiH u Savetu bezbednosti UN-a“, kaže Šolaja.\nSilajdžićev odgovor Motakiu\nBiH je dobila MAP uoči posete iranskog ministra vanjskih poslova Manučera Motakija Sarajevu, koji je lobirao za glas BiH protiv sankcija Iranu u Savetu bezbednosti.\nPrema Silajdžićevom odgovoru, može se zaključiti da se BiH u tom smislu već opredelila. U saopštenju nakon susreta sa ministrom Motakijem se navodi: „Strateški cilj BiH je članstvo u NATO-u i Evropskoj uniji, a BiH mora voditi računa o svojim strateškim interesima.“\nTrajni link https://p.dw.com/p/N9Cp


I na Brankovom mostu, u smeru ka Novom Beogradu, nešto je usporeniji saobraćaj.\nU centru grada nisu primetne gužve. Na Terazijama, Slaviji, u Kneza Miloša saobraćaj se odvija nesmetano. Isto je i u Nemanjinoj ulici.\nBeograd saobraćaj gužva u saobraćaju Saobraćaj u Beogradu


Novi Put » Jagodinska policija dobila 20 novih vozila\nNaslovna // Društvo // Jagodinska policija dobila 20 novih vozila\nJagodinska policija dobila 20 novih vozila\ndatum unosa Sep 22, 2017\n„Ova donacija podiže nivo bezbednosti građana, ali i policije“ rekla je Ana Milojević, iz Policijske uprave u Jagodini\nU okviru projekta modernizacije policijskih vozila, koju sprovodi Ministarstvo unutrašnjih poslova širom Srbije, Policijska uprava u Jagodini dobila je 20 novih automobila. Ana Milojević, iz Policijske uprave u Jagodini, zahvalila se na ovoj donaciji koja je od velikog značaja za bezbednost građana:\n-Vozila su namenjena policiji opšte nadležnosti i saobraćajnoj policiji. Nabavkom nove opreme, policija će svakako efikasnije obavljati svoje svakodnevne radne dužnosti. Policijska uprava u Jagodini je dobila 20 novih vozila koja su po prioritetima raspoređena po svim policijskim stanicama u okviru ove uprave. Procesom osavremenjivanja i modernizovanja opreme, podiže se nivo bezbednosti građana. Takođe, pripadnici policije će biti brži i efikasniji, ali i zaštićeniji pri obavljanju redovnih zadataka –rekla je Ana Milojević iz Policijske uprave u Jagodini.\nMinistarstvo unutrašnjih poslova Srbije nedavno je prodajom starih policijskih vozila obezbedila 710 novih, koja su ravnomerno raspoređena po teritoriji Srbije. Ovo je prvi kontigent vozila, a MUP Srbije čeka dodatna isporuka vozila za žandarmeriju, interventnu policiju i policijske stanice.


Bush: Bidenova odluka o povlačenju iz Afganistana je greška\nBivši predsjednik George W. Bush\nBivši američki predsjednik George Bush mlađi, koji je poslao američke vojnike u Afganistan 2001. godine, da unište kampove za obuku terorista Al-Kaide poslije terorističkih napada 11. septembra, kaže da misli da je greška povući američke vojnike u ovom trenutku, dok talibanski pobunjenici preuzimaju kontrolu nad sve više teritorija u Afganistanu.\nOd kako je napustio Bijelu kuću 2009. godine poslije dva mandata, Bush je rijetko komentarisao poteze trojice kasnijih predsjednika - Baracka Obame, Donalda Trumpa i sada - Joea Bidena.\nMeđutim, dok Biden ubrzano povlači američke vojnike iz Afganistana i najavljuje da će se svi vratiti kući do kraja augusta, Bush je izjavio da ga brine kako će se Talibani, ako opet dođu na vlast nakon što su ih američke snage zbacile prije dvije decenije, ponašati prema ženama, djeci i onima koji su podržavali američke i NATO snage.\nU razgovoru za njemački državni medij Deutsche Welle Bush je rekao: "Bojim se da će žene i djevojčice u Afganistanu pretrpjeti neizrecivu štetu."\nNa pitanje da li je greška što Biden povlači vojnike iz Afganistana, Bush je odgovorio: "Mislim da jeste, jer smatram da će posljedice biti nevjerovatno loše i tužan sam zbog toga."\nTalibani tvrde da već kontrolišu 85% zemlje, što je brojka koju SAD osporavaju, iako su zvaničnici Pentagona izrazili zabrinutost zbog njihovog ubrzanog zauzimanja afganistanske teritorije i napredovanja ka prijestolnici, Kabulu. Već sada, vjeruje se da više Afganistanaca živi na teritoriji pod kontrolom Talibana nego na onoj kojom upravlja afganistanska vlada.\nBush je pokrenuo američki rat u Afganistanu svoje prve godine na vlasti, poslije napada 11. septembra 2001. godine, u kojima je poginulo skoro 3.000 ljudi u SAD. Američke snage pomogle su jedinicama afganistanske opozicije da smijene vladu Talibana i napadale su Al-Kaidu. Invazija se pretvorila u najduži američki rat.\nBush je izjavio da su žene u Afganistanu, koje su terorisali talibani, preplašene zbog mogućnosti da ponovo žive pod upravom talibana. Bivši predsjednik je takođe rekao da ga brine sudbina hiljada Afganistanaca koji su radili kao prevodioci za američke i NATO snage u posljednjih 20 godina.\n"Mislim da svi prevodioci i ljudi koji su pomogli ne samo američkim nego i NATO vojnicima ... izgleda da će oni biti ostavljeni da ih masakriraju ti brutalni ljudi, i srce mi se steže zbog toga", izjavio je Bush.\nBiden je obećao da će prevodiocima i njihovim porodicama dati useljeničke vize za SAD i rekao je da je proces izdavanja tih viza "dramatično ubrzan" ali je daleko od završenog.\nDok je bio na vlasti, i bivši predsjednik Trump je bio riješen da povuče američke vojnike iz Afganistana, a Biden je to sproveo, iako sa dužim periodom za povlačenje vojnika nego što ga je predvideo Trump.\nIako su neki opozicioni republikanci kritikovali Bidenovu odluku o povlačenju, ankete pokazuju da je američka javnost podržava.\nTrump, koga je Biden porazio na izborima u novembru, rekao je da bi povukao sve vojnike do 1. maja, za šta je Biden ocijenio da je previše brz tempo povlačenja. Međutim, Biden je takođe izjavio da je četvrti američki predsjednik koji upravlja zemljom dok su američke snage u Afganistanu, te da neće prenijeti tu odgovornost i na petog.


Google+ OGLASI NEKRETNINE BOGATIĆ: BOGATIĆ - STANOVI (OGLASI NEKRETNINA)\nBOGATIĆ - STANOVI (OGLASI NEKRETNINA)\nVrlo lako i potpuno besplatno možete postaviti svoj oglas za kupovinu ili prodaju stana u Bogatiću. Samo postavljanje oglasa traje svega nekoliko minuta a dobra strana jeste i ta da uz sam tekstualni deo oglasa za kupovinu ili prodaju stana u Bogatiću, možete postaviti i fotografiju nekretnine na koju se dati oglas odnosi.\nUkoliko ste Vi prodavac i prodajete svoj stan, preporučujemo da nikako ne propustite ovaj način oglašavanja svog stana u Bogatiću. Obavezno postavite i fotografije stana u Bogatiću jer kako bi se reklo - fotografija govori hiljadu reči, tj postavljavljanjem fotografije stana koji prodajete u Bogatiću Vi automatski pružate mogućnost da potencijalni kupac odmah stekne pravu sliku i uvid kakav je to stan koji se prodaje, kakav je enterijer i eksterijer datog stana.\nNajveća pogodnost jeste ta da ovde postavljen Vaš oglas, automatski će biti prikazan i na mnogim drugim sajtovima koji objavljuju kupovinu i prodaju stanova u Bogatiću. Objavljivanje i na drugim sajtovima se vrši automatski i u realnom vremenu.\nZa postavljanje svog oglasa u ovoj grupaciji mrežnog oglašavanja kupovine ili prodaje stanova u Bogatiću nije potrebno nikakvo prijavljivanje i registracija, a samo postavljanje je lako i traje svega nekoliko minuta.\nSvoj oglas sa fotografijom nekretnine za kupovinu ili prodaju stana u Bogatiću, možete postaviti na ovom blogu, odmah ispod ovog teksta.


Za izgradnju i opremanje vinarije do 41 milion dinara bespovratno - AgroSmart\nMinistarstvo poljoprivrede, šumarstva i vodoprivrede objavilo je novi Pravilnik o podsticajima za investicije u preradu i marketing poljoprivrednih i prehrambenih proizvoda u sektoru proizvodnje vina.\nTroškovi koji se odnose na građenje i/ili dogradnju objekta vinarije smatraju se prihvatljivim do iznosa od 60.000 dinara po kvadratnom metru, a troškovi koji se odnose na rekonstrukciju, adaptaciju i sanaciju postojećeg objekta smatraju se prihvatljivim do iznosa od 35.000 dinara po kvadratnom metru.\nPravo na podsticaje može se ostvariti za prihvatljive investicije i koji su u potpunosti realizovani u periodu od 1. septembra prethodne godine u odnosu na godinu u kojoj se podnosi zahtev za ostvarivanje prava na podsticaje, kao i za one koji budu realizovani pod uslovima, na način i u roku određenim rešenjem kojim se korisniku podsticaja odobrava realizacija prihvatljivih investicija i troškova.\nZa opšte troškove pravo na podsticaje može se ostvariti ako su realizovani i u periodu od 1. januara 2018. godine, pa do isteka roka određenog rešenjem kojim se korisniku podsticaja odobrava realizacija prihvatljivih investicija i troškova.\nPodsticaji se utvrđuju u procentualnom iznosu od vrednosti prihvatljive investicije umanjene za iznos sredstava na ime poreza na dodatu vrednost.\n1)za investicije u izgradnju objekata vinarije – 30.000.000 dinara;\nUprava za agrarna plaćanja raspisuje javni poziv za podnošenje zahteva za ostvarivanje prava na podsticaje, koji se objavljuje na zvaničnoj internet stranici Uprave. Javni poziv sadrži podatke o: licima koja ostvaruju pravo na podsticaje, uslovima i načinu ostvarivanja prava na podsticaje, obrascu zahteva, kao i o maksimalnim iznosima podsticaja po korisniku podsticaja i po pojedinoj vrsti podsticaja, u skladu sa ovim pravilnikom, visini ukupnih raspoloživih sredstava po javnom pozivu, rokovima za podnošenje zahteva i dokumentaciji koja se podnosi uz zahtev, kao i druge podatke potrebne za sprovođenje javnog poziva.


O NJIMA BRUJALA BiH Ove afere mnogi su osuđivali, ali brzo i zaboravili\nKo se još seća afere „Potkivanje“, slučaja „Piralen“, zapaljene droge u Gacku, šamara u Narodnoj skupštini RS, afere „Pelene“ i famoznih korona žurki, ili je bolje pitanje - ko je zbog svega ovog snosio odgovornost?\nAfere i problemi koji su proteklih godina potresali Bosnu i Hercegovinu potpuno su zaboravljeni i gotovo se više nigde ne spominju. Javnost je sada okupirana nekim novim aferama, koje će, po dosadašnjoj praksi, već za par meseci biti potpuno zaboravljene.\nOvom prilikom podsećamo na nekoliko afera koje je javnost mahom zaboravila, a odgovornih gotovo da nije ni bilo.\nProslavu rođendana lekara koji je slavio u jeku epidemije, kršeći sve mere zabrane, više se nigde ne spominje. Pojedni akteri iz FBiH su razrešeni funkcija koje su obavljali, ali ministra u Savetu ministara Stašu Košarca skoro da više niko i ne pominje, piše Srpskainfo.\nIako par dana posle objave nije bilo medija koji o tome nije pisao, niti funkcionera koji nije imao komentar ili osudio ovaj čin, danas ovu žurku niko ni ne spominje. Opozicija je predavala zahteve za smenu, tu i tamo se spomene da ministar mora odgovarati, ali sve je na tom stalo.\nTUŽILAŠTVO UŠLO U PAZARIĆ Nakon šokantnih snimaka vezane dece otvorena istraga, iz Zavoda IZUZETA DOKUMENTACIJA\nKrajem prošle godine iz Zavoda za zbrinjavanje mentalno invalidne dece i omladine Pazarić osvanule su potresene fotografije na kojima se vidi kako su deca vezana za nameštaj i radijetore, a nekima su ruke bile vezane iza leđa. Mnogi su tvrdili da deca u ovim položajima provode veći deo dana. Zbog fotografija koje su nas sve šokirale, organizovani su i protesti, reagovala je Vlada Federacija BiH, a smenjen je i direktor Redžep Salić.\nMeđutim, ovaj slučaj više niko ne pominje, iako su slike nedavno potresle čitav region.\nKo se još seća snimaka razgovora između Milana Tegeltije, Nermina Aleševića i predaje novca inspektoru SIPA Marku Pandži, o kojima je pre tačno godinu dana brujala cela BiH i i šire? Afera "Potkivanje" bila je jedna od najvećih koja je potresla domaće pravosuđe.\nSIPA je suspendovala Pandžu, ali predsednik VSTS nije snosio nikakve sankcije. Naprotiv, u jeku afere je objavio da odlazi na „godišnji odmor“ i u saopštenju javnosti istakao da „smatra da nije učinio nijedan disciplinski prekršaj, niti se na bilo koji način osjeća odgovornim“.\nI pored objavljene serije tekstova o ekološkoj katastrofi u Banjaluci zbog zagađenosti zemljišta kancerogenim piralenom, reagovanja nadlažnih i obećanja da će problem biti rešen, epiloga nema. Da se velike količine kancerogenog ulja piralen nalaze u krugu nekadašnjeg giganta „Incel“ institucijama je poznato već 14 godina, ali niko nije reagovao i uklonio opasnu materiju. Javnost je saznala za to tek nakon požara. Svi radnici u preduzeću “BC Metal”, koje je smešteno u krugu Poslovne zone “Incel” u Banjaluci, imali su loše zdravstvene nalaze i svi su zatrovani teškim metalima.\nUpleli su se i strani stručnjaci, veštaci, rađene su analize, ali već mesecima ne čujemo ni reči o ovoj katastrofi. Kancerogena materija i dalje je u Banjaluci, preti celom stanovništvu, a rešenja za sada nema.\nPiralen u Incelu\nŠamar u NSRS\nU decembru prošle godine ministar unutrašnjih poslava Republike Srpske Dragan Lukač ošamario je narodnog poslanika PDP, Draška Stanivukovića, i to u skupštinskoj sali za vreme trajanja posebne sedenice. Svi su se zgrožavalali na ovaj događaj, organizovani su čak i mitinzi opozicije na kojima je tražena smena ministra Lukača, a organizovani su i kontramitinzi na kojima su okupljeni davali podršku ministru.\nAfera “Pelene” izbila je početkom prošle godine, jer su od Nove godine korisnici pelena mogli na recept dobiti isključivo nekvalitetne i tanke pelene, nabavljene preko centralizovanog tendera, koje su toliko lošeg kvaliteta da ih uopšte nema u komercijalnoj prodaji.\nRanije su korisnici na recept dobijali kvalitetne pelene, a uz doplatu su mogli dobiti još kvalitetnije od onih koje im Fond nudi, ali sada pacijenti nemaju takvu mogućnost. I pored brojnih okupljanja, protesta i toga što su o kvalitetu ovih pelena govorile mnoge porodice čiji ih članovi koriste, niko nije kažnjen, odgovornih nema, a mnoga pitanja su ostala bez odgovora.\nTrebinjsko tužilaštvo i MUP Republike Srpske još nisu utvrdili poreklo kokaina i heroina, koji su u julu 2018. pronađeni u krugu preduzeća RiTE Gacko. Mesecima nakon spektakularnog „otkrića” niko se zvanično ni ne oglašava oko ovog pitanja koje je pre dve godine do temelja uzdrmalo bezbednosne strukture, jer je sporna droga pronađena dan nakon nakon što je u kotlovnicama pod budnim okom službenika Ministarstva bezbednosti BiH spaljeno 700 kilograma različitih vrsta droge.\nMnogi vjerovatno i ne znaju o čemu se radi, jer je i ovaj događaj zaboravljen i bez odgovornih, kao i gore pomenuti. Podsetimo, u julu prošle godine, 24 časa nakon što je u kotlovnicama RiTE Gacko uništeno 700 kilograma narkotika pod budnim okom Agencije za istrage i zaštitu SIPA BiH, te Ministarstva bezbednosti BiH, u krugu preduzeća, pored jednog kontejnera, nakon anonimne dojave pronađeno je 346 grama kokaina, heroina i skanka.\nVuković: Rade na tom da se sve zaboravi\nProfesor na Fakultetu političkih nauka u Banjaluci, Đorđe Vuković, kaže da se počinioci takvih afera i bezakonja na sve načine trude da se to zaboravi.\n- Rade to medijskim spinovanjem i nametanjem drugih tema. Svedoci smo da je poslednjih dana bilo reči oko rezolucije da se potpuno zaborave mnogo važnije stvari nego što su lumpovanja nekih službenika za vreme pandemije - rekao je on.\nVuković kaže da često pominjemo termin građani, a da bismo imali građane moramo imati informisane, dobro obaveštene i ka javnom interesu orijentisane ljude, a mi to nemamo.\n- To se stvori u sferi slobodnih kritičkih medija, koji se ne pretvaraju u sredstva spinovanja ili pukih prenosilaca sadržaja koji nameće politika, nego bdiju nad javnim interesom - rekao je Vuković, dodavši da su sve ove afere potisnute jer nema dovoljno prostora da se o njima kritički govori.\nPolitičari krše policijski čas i zabavljaju se u sarajevskom restoranu\nPiralen i dalje u "Incelu", a PROBLEM GURAJU POD TEPIH: Dve godine od ekološke katastrofe u Banjaluci ništa nije urađeno\nKršili mere, pa se potukli: U kući organizovao žurku za 30 ljudi, a onda je izbila MASOVNA TUČA


Dik Advokat potvrdio: Novi sam selektor fudbalske reprezentacije Srbije! | BeliOrlovi.rs\n23. jula 2014 - 11:49|Dik Advokat, EP 2016, FSS, Intervju selektora, Kvalifikacije EP 2016, Ljubinko Drulović, Selektori, Siniša Mihajlović, Tomislav Karadžić|Komentari\nSrbija je bez zvaničnog selektora od završetka kvalifikacija za Mundijal u Brazilu, posle čega je Sinišu Mihajlovića, kao vršilac dužnosti, odmenio Ljubinko Drulović, mladi strateg koji je prošle godine sa omladinskom reprezentacijom Srbije osvojio Evropsko prvenstvo. Njega će, pak, odmeniti 66-godišnji stručnjak, koji je za holandski „Telegraf“ potvrdio da je potpisao dvogodišnji ugovor sa FSS-om.\n„Nisam hteo da ponovo radim kao trener nekog kluba. Sa druge strane, ponuđen mi je i ugovor od strane Južnoafikanaca, ali to mi je zaista predaleko. Srpski savez je preuzeo inicijativu, pričali smo, a oni imaju sjajan tim, sa kojim se možemo potpuno koncentrisati na izazove na EURO2016“, rekao je holandski stručnjak, koji će to tog, šampionata Evrope čiji je domaćin Francuska 2016. godine, naše „orlove“ morati najpre da provede kroz grupu u kojoj su Portugal, Danska, Jermenija i Albanija. Na prvenstvo Evrope će se plasirati po dve najbolje ekipe iz svih grupa, kao i jedna najbolja trećeplasirana reprezentacija.\n„U sredu ili četvrtak ćemo zvanično potvrditi da je Dik Advokat selektor. Tokom vikenda bi trebalo da bude i njegovo predstavljanje“, potvrdio je Karadžić za B92 informaciju da su „orlovi“ dobili novog stratega, a u intervjuu za agenciju Beta je otkrio i još neke detalje.\nDik Advokat je kao trener osvojio 15 trofeja: najpre drugu ligu Holandije sa SVV-om, zatim sa PSV-om titulu, Kup i Trofej Johana Krojfa u tri navrata, sa škotskim Rendžersom je dvaput osvojio ligu, dvaput Kup i jednom Liga kup, a sa Zenitom iz Sankt Peterburga bio je prvak Rusije, osvajač Superkupa Rusije, te pobednik UEFA kupa i UEFA Superkupa 2008, što mu je i poslednji trofej.\nMinule sezone radio je kao strateg AZ Alkmara, sa kojim je zauzeo osmo mesto u holadnskom prvenstvu, a u karijeri je, pored ostalih, vodio i reprezentaciju Holandije u dva navrata, Belgije, Ujedinjenih Arapskih Emirata, Južne Koreje i Rusije.


Incko: Dodik je prešao crvenu liniju - BIGportal.ba\nVisoki predstavnik u BiH Valentin Incko ocijenio je da su srpski član Predsjedništva BiH Milorad Dodik i Skupština Republike Srpske prešli crvenu liniju i dodao da je spreman da reaguje, ali da to ne bi uradio bez Upravnog odbora Savjeta za implementaciju mira (PIC).\n“Ja sam spreman da reagujem, ali samo sa PIC-om. Ne bih to radio sam. U PIC-u je u toku novo razmišljanje i sve više članica misli da treba koristiti bonska ovlašćenja, ali odluka još nije donijeta. Osim Rusije, ima unutar PIC-a još država koje misle da su najbolja domaća rješenja. I ja isto mislim, i to su države koje vjeruju u domaća rješenja, ali vam neću javno kazati koje su. Sve te države misle dobro za BiH. U PIC-u ima 11 ili 12 država, neke su više, a neke manje za korišćenje bonskih ovlašćenja”, poručio je Incku u razgovoru za Al Džaziru Balkans.\n“Zamislite kada bi neko na ostrvu Korzika rekao da neće poštovati odluke Ustavnog suda u Parizu. (Predsednik Emanuel) Makron bi odmah poslao vojsku”, rekao je Incko.\n“Izetbegović je rekao da prvo treba da reaguje Tužilašvo BiH, a znamo ko je predložio ovih osam zaključaka u NSRS, znamo ko je bio prisutan. Krajnje bi bilo vreme da domaće institucije urade svoj posao, a ako neće, onda uvijek postoji mogućnost da u međunarodnoj zajednici nađemo zajednički jezik”, kazao je Incko.


09.05.2021 10:24 Autor: Raport.ba\nŠirom Evrope 9. maj se obilježava kao Dan pobjede nad fašizmom i Dan Evrope, odnosno dan sjećanja na završetak Drugog svjetskog rata u Evropi i začetak Evropske unije. Dan pobjede nad fašizmom obilježava se kao sjećanje na 9. maj 1945. godine kada je nacistička Njemačka potpisala kapitulaciju u Drugom svjetskom ratu.\nTime je formalno završen Drugi svjetski rat u Evropi, ali su ostaci njemačkih trupa i njihovih saveznika još nekoliko dana pružali otpor. Datum koji predstavlja službeni završetak Drugog svjetskog rata jeste 2. septembar, kada je na američkom bojnom brodu USS Missouri u Tokijskom zaljevu Japan potpisao kapitulaciju poslije bacanja atomskih bombi na Hirošimu i Nagasaki.\nPROČITAJTE Skok broja novozaraženih u BiH: Preminulo 19 osoba\nDrugi svjetski rat bio je u historiji čovječanstva najmasovniji i po broju ljudskih žrtava najstravičniji sukob u kojem je poginulo oko 60 miliona ljudi.\nDan Evrope obilježava se u znak sjećanja na 1950. godinu kada je ministar vanjskih poslova Francuske Robert Schuman objavio deklaraciju kojom je pozvao na uspostavljanje novog poretka u kojem ne bi bilo mjesta za sukobe među evropskim zemljama\nSuština Schumanove ideje bila je u uspostavljanju zajedničkih tijela, tačnije odnosa, najpre u proizvodnji i distribuciji uglja i čelika kao temelja industrijske snage.\nNaredne godine osnovana je Evropska komisija za ugalj i čelik, koja je vremenom prerasla u Evropsku ekonomsku zajednicu, da bi četiri decenije kasnije, 1991. godine u holandskom gradiću Maastrichtu bila proglašena Evropska unija.\nPROČITAJTE U Njemačkoj procjenjuju kako bi prema EU moglo krenuti čak 5 miliona ljudi\nEvropski savjet je 1955. godine u Milanu odlučio da se dan objavljivanja Schumanovog plana, 9. maj, obilježava kao Dan Evrope.\nTagovi: Dan Evrope Dan pobjede nad fašizmom Evropska unija\nKomšić čestitao Dan pobjede nad fašizmom: Uvijek smo se suprotstavljali genocidnim i fašističkim projektima\nEU skida BiH sa liste sigurnih zemalja?\nPlakalo: Bez značajnijih pomaka za BiH na putu ka EU i u narednih šest mjeseci


Sportske.net - Željko ima ''dobar osećaj''\nKad je tako, onda navijači Partizana nemaju razloga za brigu.\nTrener košarkaša Partizana Željko Obradović rekao je da je zadovoljan večerašnjom pobedom protiv Turk Telekoma u Evrokupu i naveo da ekipa mora još da radi.\n"Dobar je osećaj. Videli smo dva različita dela utakmice. U prvom smo igrali veoma dobro u većem delu, ali razumem želju igrača kad igraju pred fanstatičnom publikom i zbog toga su bile neke loše odluke. O tome smo pričali u poluvremenu. Promenili smo to, igrali smo pametnije u drugom poluvremenu i zbog toga imamo dobar rezultat. Važno je da nastavimo i važno je to što smo pobedili pred našim navijačima u prvoj utakmici u Evrokupu", rekao je Obradović na konferenciji za novinare.\nKošarkaši Partizana pobedili su večeras na svom terenu Turk Telekom sa 85:59 u utakmici drugog kola Grupe A u Evrokupu i ostvarili drugi trijumf.\nNa konstataciju da ekipa ima manje izgubljenih lopti, Obradović je rekao da je problem kada se lopte gube zbog mnogo loših odluka.\n"Deo košarke su izgubljene lopte. Kad igraš i agresivan si u napadu i želiš da igraš agresivno i brzo dolazi do izgubljenih lopti. To može da se razume, ali ne može da se razume kada su posledica dekoncentracije i mnogo loših odluka. Loših može da se razume, ali mnogo loših ne može. To je ono na čemu insistiramo, radimo i radićemo", rekao je on.\nObradović je rekao da razume da su mladi igrači želeli da se istaknu.\n"Mogu da razumem, imam mlad tim, mlade igrače, mnogi igraju prvi put u ovakvom ambijentu, želja je ogromna da daju sve što imaju, lak koš, da se upišu, osete aplauz ove predivne publike, to je normalno. O tome smo pričali, a kada smo počeli da igramo uslovo rečeno disciplinovanije, da lopta ima bolji protok, došli smo do toga da je iz minuta u minut rezultatska razlika rasla. To je način na koji ćemo da igramo i oni to znaju", naveo je on.\n"Imam strpljena, moj posao je da ukazujem na greške i tokom utakmice, jer utakmica je živa stvar. Ima mnogo stvari koje ćemo unutar ekipe da rešimo, način na koji se prave faulovi. To treba da nam pomogne da u narednim utakmicama budemo bolji. Posle svake utakmice možete da izvučete mnogo dobrih i pozitivnih, ali i negativnih stvari. To je proces i uvek će tako da bude", dodao je trofejni trener.\nObradović je rekao i da se mnogo radi na odbrani.\n"Večeras smo primili neke jeftine poene, to nije razlog da se odustane od agresivnosti i od toga kako želimo da izgledamo i igramo. Odbrana je prilično dobra, treba da svedemo protivnike na što manje lakih poena, a večeras je bilo lakih poena, to je suština", naveo je, a zatim je govorio i o skok igri.\n"Skok je stvar želje, a bogami i treninga i tu naši spoljni igrači počinju da rade sve bolje. Bilo je i u tom segmentu nekih lakih poena. A ono što je najgore u utakmici, to je lak koš uz faul kada se ne zagradi. Radimo i na tome", naveo je Obradović.\nTrener Turk Telekoma Burak Goren rekao je da je Partizan zasluženo pobedio.\n"Čestitam Partizanu. Mnogo poštujemo trenera Obradovića, protiv njega smo igrali mnogo puta u Turskoj, poštujemo njega i ekipu. Znali smo kako da igramo protiv dobrog tima i atmosfere. Imali smo problema sa povredama igrača, sa izgubljenim loptama... Čestitam, zaslužili su pobedu", rekao je Goren.


alo.rs (Ž. Dulanović) 06. мај 2014. године Варошани Спорт Коментари\nU stopu ga prate golman Rožerio Seni (za Sao Paulo neprekidno igra 24 godine i tri meseca), slavni Rajan Gigs (Mančester junajted, 23 godine i pet meseci) i Frančesko Toti (Romi, 21 godinu i tri meseca).\nPrvu zvaničnu utakmicu za pionire Zlatara Jakovljević je odigrao 1. aprila 1989. godine i zbog umeća sa loptom ubrzo je dobio nadimak Piksi, po slavnom Draganu Stojkoviću.\n- Nisam hteo da menjam klub sa dugom tradicijom, u kom sam ponikao i stekao afirmaciju. Zbog toga sam i odbio ponude nekoliko srpskoligaša jer sam uvek smatrao da kao amater ne mogu nikada dobiti više od onoga što već sam imam u gradu u kom sam rođen i gde sam formirao porodicu. Za odlazak u profesionalce nikada nisam ni bio zainteresovan - kaže Jakovljević.\nNakon što je prošao sve mlađe selekcije, Jakovljević je sa 16 godina obukao dres seniorskog tima Zlatara i od tada igra na poziciji zadneg veznog. Godinama je kao kapiten predvodio ekipu, a za vernost Zlataru uprava kluba ga je nedavno nagradila - plaketom.\n- U Klubu nikada nije imao dovoljno para, pa već 15 godina treniram fudbal i radim kao konobar, i nije mi teško. Sa konobarskom tacnom sam još uvek hitar i trenutno sam angažovan u hotelu na Zlataru, ali su me kao fudbalera stigle godine i u igru sve češće ulazim sa klupe. Zbog toga ću nakon aktuelnog prvenstva u Zoni „Drina“ u zasluženu igračku penziju, a kopačke ću predati sinu Đorđu, koji fudbal već pika u bubamarama - kaže Jakovljević.\nSamo jednom povređen!\nZa razliku od većine fudbalera koji se trude da pamte mečeve u kojima su davali golove, Milivoje Jakovljević ne mari mnogo za prošlim vremenima.\n- Tokom karijere imao sam sreću da nisam izostajao zbog povreda. Jedini peh doživeo sam u mlađim selekcijama, kada sam polomio ruku - kaže Jakovljević.


Foto: Srna | Dodik u Trnovu: Sačuvana politička stabilnost opštine\nSrna 27.05.2020 11:43\nTRNOVO - Srpski član Predsjedništva BiH Milorad Dodik izjavio je danas u Trnovu da je za ovu lokalnu zajednicu veoma važno da je sačuvala političku stabilnost i da intenzivno radi na stvaranju uslova za nova radna mjesta i bolji život stanovništva.\n"Veoma je važno da jedna mala sredina obezbijedi političku stabilnost i to se vidjelo ovdje kroz obezbjeđivanje političke stabilnosti i dobrog rada koalicionih partnera i svih političkih faktora u ovoj lokalnoj zajednici", rekao je Dodik, koji je i lider SNSD-a.\nNakon sastanka sa načelnikom Trnova Dragomirom Gagovićem, Dodik je izjavio novinarima da su stvoreni dobri uslovi da ova lokalna zajednica može da rješava svoje komunalne i druge socijalne probleme.\n"Drago mi je što sada, zajedno sa načelnikom Gagovićem i ljudima koji ovdje žive, mogu da svjedočim da su mnogi projekti, koji su prije samo dvije-tri godine bilo gotovo nerješivi, konačno i realizovani. Mi ćemo to da nastavimo, jer Trnovo ima stratešku ulogu u ovom regionu i veoma nam je važno da ovdje očuvamo život, javne funkcije, da pokušamo da pomognemo u svemu što je stabilizacija lokalnih prilika", naglasio je Dodik nakon sastanka, kojem je prisustvovao i predsjednik Vlade Republike Srpske Radovan Višković.\nOn je istakao da će jedna od najvećih investicija u naredne dvije do tri godine biti na Jahorini, te da će od toga korist imati i opština Trnovo.\n"Predviđena je izgradnja gondole koja će približiti ovo naselje Jahorini. Ta perspektiva izgleda dobro, ali nam je potrebno da ovdje održimo radna mjesta i vjeru u ovu lokalnu zajednicu", rekao je Dodik.\nOn je zahvalio Gagoviću i njegovim saradnicima na svakodnevnom trudu koji ulažu u modernizaciju ove opštine.\nPrema njegovim riječima, neki od narednih zadataka biće pomoć Domu zdravlja, sanitetsko vozilo je već nabavljeno, a renovirana je i osnovna škola.\n"Rješavaćemo i ostale probleme", poručio je Dodik.\nMilorad Dodik Trnovo\nUKC Tuzla dobio novi PCR aparat za testiranje na koronu\nKošarac i Mićić: Saradnjom svih nivoa do bržeg rješavanja problema\nDrvar vraća otpad Italiji\nNa kupalištima nema straha od korone


Kako CRM, zasnovan na veštačkoj inteligenciji, može da pomogne vašem poslovanju? - Saga - New Frontier Group\nRazličita CRM rešenja imaju gotovo sve kompanije sa velikim brojem korisnika. Ne želimo da pričamo o tome šta su CRM rešenja, jer imamo za cilj da vam u ovom tekstu pokažemo koju to razliku prave CRM rešenja zasnovana na veštačkoj inteligenciji i modelima mašinskog učenja. Koliko puta vam se kao korisniku desilo da dobijete ponudu od kompanije iako ste već završili kupovinu ili odustali od iste, tačnije niste je dobili u trenutku kada ste se interesovali za neku uslugu ili proizvod? Da li ste imali ponude koje uopšte ne odgovaraju vašem profilu, npr. ponudu od banke za keš kredit, a vi imate već dovoljno novca na računu, tako da bi ponuda za štednju bila mnogo bolja ponuda za vas? Upravo zbog ovakvih situacija, svaka kompanija koja uvodi CRM ili prelazi na neko drugo rešenje, nailazi na izazove kao što su:\nNedostatak odluka u realnom vremenu\nIntegracija sa ostalim sistemima kompanije\nPrikupljanje podataka iz svih dostupnih izvora\nNije dovoljno da CRM prati samo istorijske podatke, već je neophodno da donosi odluke u realnom vremenu, na osnovu događaja. Ukoliko se klijent pojavi na mestu od interesa (logovanje na aplikaciju, otvaranje portala, fizičko pojavljivanje itd.), potrebno je odreagovati i ponuditi klijentu proizvod / uslugu sa najvećom verovatnoćom pozitivnog ishoda. Kako bi to bilo moguće, CRM mora da bude integrisan sa svim sistemima kompanije i mora uspešno da prikuplja i obrađuje podatke sa svih dostupnih kanala na kojima se klijent nalazi.\nNekada je bilo dovoljno da CRM objedinjuje podatke o klijentima i da pomogne kompaniji da automatizuje procese. Danas je CRM daleko više od toga. Zahvaljujući veštačkoj inteligenciji i primeni naprednih modela mašinskog učenja, CRM postaje moćan prediktivni i analitički alat koji poslovanje i odnose sa klijentima podiže na novi nivo.\nKoličina podataka koje kompanije prikupljaju u današnje vreme je nesaglediva. Međutim, kompanije često ne koriste pun potencijal podataka koje imaju. Primena različitih analitičkih modela omogućava kompanijama da iskoriste pun potencijal resursa koje imaju. Modelima mašinskog učenja klijenti mogu da se segmentišu prema ponašanju koje ispoljavaju ka kompaniji, prilikom korišćenja različitih kanala i proizvoda kompanije. Poznavanjem segmenata u kojima se klijenti nalaze, kompanije mogu da unaprede svoj pristup ka klijentu personalizovanjem ponuda i kampanja koje šalju.\nTakođe, različiti prediktivni modeli uče na osnovu prethodnog ponašanja klijenata, a zatim predviđaju mnogobrojne parametre od interesa. Na primer, koja je sledeća najbolja ponuda za klijenta (Next Best Offer), koju će vrednost klijent da donese u budućnosti (Customer Lifetime Value), da li će da postane premium klijent ili da prestane sa korišćenjem proizvoda, odnosno usluge kompanije (Churn prediction).\nNa ovaj način kompanije ne samo da integrišu podatke sa svih dostupnih izvora, već dobijaju vredne zaključke, zahvaljujući primeni veštačke inteligencije, koja ukazuje na korelacije u podacima. Zahvaljujući ovim zaključcima, kompanije neguju odnos sa postojećim klijentima i povećavaju bazu lojalnih klijenata slanjem sadržaja koji je relevantan upravo za svakog od njih.\nNapredni modeli mašinskog učenja su pored klijenata koji su fizička lica okrenuti i klijentima koji su privredna lica – korporacije, mala i srednja preduzeća. Prediktivni modeli pružaju mogućnost izračunavanja rizičnosti ovog tipa klijenta za budući period. Kada kompanija zna koji će klijenti postati rizični, u stanju je da pravovremeno reaguje, preduzme preventivne mere i umanji uticaj postojećeg ili potencijalnog problema na svoje poslovanje.\nKorišćenjem CRM rešenja zasnovanih na veštačkoj inteligenciji, kompanije utiču na poboljšanje kako internih procesa, tako i odnosa prema klijentima. Ova rešenja omogućavaju sticanje prednosti kompanije na domaćem i globalnom tržištu, zahvaljujući potpunom korišćenju potencijala svojih resursa, automatizaciji procesa i reagovanju u realnom vremenu, korišćenjem najsavremenijih tehnologija.


Ministar vanjskih poslova BiH Igor Crnadak sastao se sa ambasadorom Republike Francuske u BiH Guillaumeom Roussonom\nMinistar vanjskih poslova Bosne i Hercegovine Igor Crnadak sastao se 14. marta 2019. godine sa ambasadorom Republike Francuske u BiH Guillaumeom Roussonom.\nTom prilikom se razgovaralo o unapređenju odnosa BiH i Francuske, aktuelnoj situaciji u našoj zemlji te evropskim integracijama.\nMinistar Crnadak je izrazio zahvalnost ambasadoru Roussonu na dosadašnjoj podršci koju Republika Francuska pruža Bosni i Hercegovini na njenom putu evropskih integracija. Na sastanku je naglašeno da je potrebno uspostaviti stabilnu i efikasnu vlast na svim nivoima, kako bi se što prije nastavilo s provođenjem reformi i ispunjavanjem uvjeta za članstvo u evropskim integracijama. Razmatrane su i mogućnosti unapređenja saradnje BiH i Francuske, posebno na ekonomskom planu.\nSagovornici su ocijenili kako je dolazak Francuske razvojne agencije (AFD) u Bosnu i Hercegovinu značajan korak u unapređenju odnosa dvije zemlje. Francuski ambasador Rousson je naglasio da Francuska razvojna agencija (AFD) finansira razvojne projekte u cijelom svijetu, s više od 10 milijardi eura. Istaknuo je da će aktivnosti Francuske razvojne agencije biti signal za dolazak francuskih investitora u BiH.\nFrancuska je na Summitu o Zapadnom Balkanu, koji se održao u julu 2018. u Londonu, odlučila proširiti mandat AFD-a u Bosni i Hercegovini, Srbiji i drugim zemljama regije. AFD će omogućiti finansiranje značajnih projekata u Bosni i Hercegovini, posebno na području transporta, regionalnih integracija, okoliša i klime, inovacija i digitalne ekonomije.


Podrška u zamenu za sirovine\nKina spremna da podrži bilo koju vladu kako bi došla do energije i sirovina\nPotražnja Kine za sirovinama i energijom koje troši njena snažna privreda odvodi je na mesta kojima mnoge zapadne zemlje ne žele ili ne mogu da priđu. Dok Kineska komunistička partija slavi 90 godina vladavine, Glas Amerike pokušao je da ispita razmere uticaja Kine u međunarodnoj ekonomiji i kako Kini polazi za rukom da stekne pristup zemljama kao što su Iran, Zimbabve, Sudan, Burma i Severna Koreja gde Peking koristi sirovine, ali je zbog toga izložen i snažnim kritikama.\nKina video snimcima želi da privuče svetsku pažnju na kineske lekare u jednoj bolnici van Hararea, prestonice Zimbabvea, ili na kineske mirovne snage u mirovnoj misiji u Južnom Sudanu.\nMeđutim, veze sa vladom u Kartumu, ili podrška vojnim liderima u Burmi ukazuju na to da je Kina spremna da ide bilo kuda i podržava bilo koju zemlju koja joj omogući pristup energetskim rezervama.\nPiter Fam, direktor Afričkog centra Mišel Ansari u Atlantskom savetu, kaže da Kinu ne interesuje samo energija.\n“Kina je takođe zainteresovana za svoj položaj u svetu. Za diplomatski uticaj koji 53, a uskoro i 54 afričke zemlje imaju na međunarodnom planu, kao i stvaranje multipolarnog sveta, što će doneti velike prednosti kineskim nacionalnim interesima”, kaže Fam.\nKina iz Afrike uvozi trećinu nafte koja je od velike važnosti za njen ekonomski rast.\nPeking je dugogodišnji saveznik predsednika Zimbabvea, Roberta Mugabea, koji vlada tom zemljom već tri decenije.\nProfesor ekonomije na Univerzitetu Kalifornije u Ervajnu kaže da u Zimbabveu Kina ima pristup svemu - od dijamanata do duvana.\n"Kina je ušla u Zimbabve i tamo je sada mnogo kineskih radnika koji obrađuju zemlju, a usevi se izvoze u Kinu, dok narod Zimbabvea gladuje", priča Piter Navaro.\nKina pruža političku podršku Mugabeu i njegovoj stranci u Ujedinjenim Nacijama, ali Zimbabve nije jedini koga Kina pomaže. Tokom poslednja četiri glasanja podržala je uvođenja sankcija Iranu, ali je blokirala pokušaje da se te trgovinske ojačaju.\nPrema Severnoj Koreji i Burmi zauzima sličan stav. Viši saradnik Petersonovog instituta za međunarodnu ekonomiju, Markus Noland, kaže da funkcioneri u Pekingu smatraju Severnu Koreju za korisnog piona.\n"Severna Koreja sarađuje sa Pakistanom i Iranom, između ostalog i u domenu nuklearne tehnologije i raketa što pruža Kini mogućnost da uznemirava svoje rivale u geopolitici - Sjedinjene Države i Indiju, istovremeno ubedljivo demantujući te svoje akcije", objašnjava Noland.\nErnest Bauer, direktor Centra za strateške i međunarodne studije, kaže da podrška Kine takvim državama utiče na to kako je vide druge zemlje.\n"Mislim da u jugozapadnoj Aziji kineska politika omogućava tim zemljama da nastave sa ulogom neke vrste otpadnika. Ali to potkopava ulogu Kine kao dugoročnog odgovornog i naprednog partnera u regionu", kaže Bauer.\nBauer dodaje da je teško moguće da će Peking uskoro biti viđen kao dobroćudna sila u Aziji, ali i u svetu.


Vesti online / Humanitarni most / Stefanu dar od srca\nSudbina trogodišnjeg Stefana Miladinovića iz Niša, obolelog od rabdomiosarkoma (malignog tumora mekih tkiva), dotakla je u srce i našu čitateljku iz Leverkuzena, koja mu je posredstvom Redakcije "Vesti" iz Bad Filbela poslala svoju pomoć od 200 evra za predstojeće lečenje u Nemačkoj.\nMali borac: Stefan Miladinović\nOvaj prilog, poslat od srca, odmah smo prosledili na kućnu adresu Miladinovića, prijatno iznenađenih.\n- Naš Stefan, trenutno je pri kraju šestog ciklusa hemioterapije i iskreno se nadamo da je tu kraj terapijama i da ćemo ubrzo put Nemačke. To nam je bila želja i kad je završio peti ciklus, ali magnetna rezonanca je pokazala da nisu sve ćelije raka uništene na tim nezgodnim mestima i da bi protonsko zračenje u Nemačkoj bilo nemoguće, sve dok se hemioterapijom to ne otkloni. Zato sada sa nestrpljenjem iščekujemo rezultate nove magnetne rezonance. On je za sada stabilno, što je i najvažnije, jer je pre nekoliko meseci sve bilo toliko strašno da smo se svakodnevno molili Bogu samo da izvuče živu glavu - rekla je majka Ljudmila Miladinović, dodavši:\n- Nadamo se i molimo i dalje da se celokupno lečenje nastavi u dobrom smeru. Svaku paru koju smo prikupili tokom akcije čuvamo za neku nepredviđenu mogućnost, kao što ćemo i ovaj prilog. Zato ovom prilikom želimo da se u ime cele porodice zahvalimo svim dobrim ljudima koji su uz nas i koji nam pomažu da prebrodimo ove teške dane. Svima nam to mnogo znači i ne da da posustanemo.\nZdravstveni fond Srbije će takođe snositi deo troškova lečenja malog Stefana, što za roditelje skromnih primanja predstavlja i malo olakšanje, budući da će biti potrebna velika suma novca. Ljudmila i Zoran Miladinović su novinari, ali od oktobra prošle godine ne žive svoj život, već samo da pomognu svom detetu.


Strahuje li Tramp od izbornih rezultata? - Američki izbori\nStrahuje li Tramp od izbornih rezultata?\nPre par dana pojavila se vest da predsednik Donald Tramp želi da odloži novembarske izbore. Koliko god da je ova vest čudna i pomalo nerealna, Tramp, u svom maniru, i dalje uspeva da svojim Tviter objavama i izjavama pokrene velike spekulacije ma o kojoj temi da je reč. Aktuelni predsednik kao objašnjenje ovog zahteva navodi problematičnu situaciju sa virusom korona koja je zbilja dosta nepovoljna, ali i činjenicu da je glasanje poštom lako podložno manipulaciji. Razlozi nisu izmišljeni i imaju realnog utemeljenja, ali loša situacija sa virusom nije juče počela. Ona traje već mesecima. Zašto predsednik 96 dana pred izbore odlučuje da su izbori nesigurni i da bi, kako on kaže, bila „potpuna propast“ održati ih?\nProteklih nedelja i meseci možemo videti ankete koje na ruku idu pretpostavljenom demokratskom kandidatu i bivšem potpredsedniku Džozefu Bajdenu. Da li je Tramp procenio da će mu više vremena doneti bolji rejting? I ako stvarno to misli, kako je došao do tog zaključka, s obzirom na to da ako se izbori odlože to tek onda unosi mnogo komplikacija i prostora za manipulisanje u ovogodišnju izbornu trku.\nPoznato je da se, kada je u pitanju reizbor predsednika SAD, često na te izbore gleda kao na referendum o radu predsednika u protekle četiri godine, a manje kao izbor novog šefa države. Zato pomalo i jeste čudno da predsednik Sjedinjenih Američkih Država koji čeka da dobije drugi mandat traži da se izbori odlože. Istina, Trampova popularnost je dosta opala od marta ove godine, počevši pandemijom virusa korona, ekonomskim problemima, recesijom i velikim porastom nezaposlenosti, pa sve do masovnih nemira i protesta protiv rasne nejednakosti koji su oživeli širom Amerike. Neke od tih problema Tramp je uspešno počeo da rešava, ali problem sa virusom korona će se rešiti jedino pojavom vakcine na koju se još mora čekati.\nNova anketa agencije AP i Centra za istraživanje javnosti NORC pokazuje da način na koji se predsednik bori sa virusom korona podržava samo 32% Amerikanaca, dok i njegov odnos prema ekonomiji sada ima smanjenu podršku u odnosu na pre, prenosi VOA.\nNe samo u Americi, virus korona ogolio je mnoge političke sisteme i ukazao na njihove manjkavosti. Sistemi koji su poznati kao najdemokratskiji i najefikasniji, kao što je američki, po prvi put posle Drugog svetskog rata se suočavaju sa problemom koji je mač sa dve oštrice. Jedno je sigurno, Trampove šanse za reizbor postaju sve više poistovećene sa njegovom borbom protiv trenutne pandemije i ekonomskih izazova, a možda je upravo to njegov razlog za strepnju.\nNepredvidljivost je reč koja najbolje opisuje aktuelnog predsednika Trampa. Ta osobina se najbolje vidi u njegovim, najblaže rečeno, čudnim izjavama. Tramp je prvobitno bio vrlo skeptičan kada je nošenje maski u pitanju, tek od nedavno je počeo da poziva ljude na njihovo nošenje. Predsednik je najavio da će se od septembra škole i univerziteti otvoriti, uz posebne mere koje će morati da se poštuju. Pa se onda postavlja logično pitanje – kako škole mogu da se otvore i da sve funkcioniše koliko toliko normalno, a izbori ipak nisu najbolja i najsigurnija ideja? Isto tako, njegova čuvena rečenica „razmisliću da li ću priznati izborne rezultate“ je poprilično neobična uzimajući u obzir da dolazi od prvog čoveka najrazvijenije demokratije sveta – Amerike. Takođe, interesantno je to da unutar Republikanske partije njegov predlog o pomeranju izbora nije naišao na odobravanje, dok u republikanskim redovima njegov način borbe sa virusom korona podržava svega 68% pristalica.\nRetorika koju Tramp koristi dosta ukazuje na to da će ukoliko ne bude zadovoljan izbornim rezultatima osporiti čitav izborni proces. Naročito sada nakon što je direktno dao do znanja da izbore treba pomeriti. Mada opet, znajući Trampa možda se predomisli i vrlo brzo promeni trenutnu retoriku.\nOdlaganje izbora koji su zakazani za 3. novembar ove godine nije ni opcija i vrlo je nerealan zahtev, pa čak ni za vreme pandemije sa 155.000 slučajeva preminulih građana. Sve ovo izgleda kao da Tramp želi maksimalno da smanji legitimitet predstojećih izbora u slučaju da ih izgubi. S obzirom na to da sumnja u regularnost izbora kada je u pitanju glasanje poštom na pitanje da li sugeriše da neće priznati izborne rezultate predsednik je samo kratko odgovorio – „Ne. Moram još da vidim“ , prenosi CNN.\nNa prošlim predsedničkim izborima 2016. godine od ukupnog broja obrađenih glasova tek 25% glasova pristiglo je poštom. Međutim, Tramp smatra da je ovo glavni način prevare. Sa druge strane, generalni javni tužilac Vilijam Bar je bez ikakvog dokaza sugerisao da bi glasanje poštom moglo da bude sredstvo stranog uplitanja u izborni proces. Ipak, studije pokazuju da je stopa prevare putem glasačkih listića minimalna i iznosi svega 0,0025%, prenosi CNN.\nTeško je upoređivati ovu situaciju sa nekim situacijama iz istorije jer, niti je Amerika pre imala predsednika kao što je Tramp, niti su SAD od sredine prošlog veka bile u nekoj velikoj krizi kao što je ova. Dodatno, ni u jednoj prošloj krizi svet nije bio ovoliko globalizovan, tako ni komunikacione mogućnosti i načini za prenošenje informacija nisu bili razvijeni kao što su danas. Svakako da elektronsko glasanje otvara put mnogim manipulacijama i problemima pod kojima bi ovi izbori mogli da izgube integritet i demokratičnost na koju su Amerikanci izuzetno ponosni.\nTramp raspolaže velikim sredstvima kao aktuelni predsednik, ima i dalje većinu u Senatu i ono najvažnije – mogućnost za reizbor. Neko bi rekao da je sve to dovoljno za naredne četiri godine na istoj funkciji. Na drugoj strani nalazi se Bajden koji ima ogroman prostor za kritiku, kako direktno Trampa, koji mu i te kako daje razloga za to, tako i celu njegovu administraciju. Takođe, svaki problem koji zadesi Trampovu administraciju daje Bajdenu mogućnost kritike, trenutno bez neke veće odgovornosti. Bajdenu na ruku, takođe, ide i činjenica da će ova izborna trka proći bez velikih mitinga i prepunih arena, na koje se Tramp dosta oslanjao.\nKoliko je Tramp spreman da ide daleko i da li će uspeti Amerikancima da razbije veru u demokratiju ostaje da vidimo. Ono što je sigurno je da Amerikanci nisu navikli na ovakvu izbornu trku i da sve što remeti proces demokratičnosti sigurno neće dobiti podršku. Ipak, šanse za odlaganje izbora su zaista vrlo male. Prvi utorak posle prvog ponedeljka u novembru – ove godine 3. novembar – je još uvek izborni dan. Ostaje samo da vidimo koga će Amerikanci nagraditi predsedničkim mandatom.\nIzvor fotografijePublic Domain Pictures\nSanders priprema „Plan B“\nTramp vs. Bajden: radnička klasa ipak glasa:


Korona virus: Nastavlja da pada broj zaraženih u Srbiji, u Izraelu vakcinisano više od milion ljudi - Ozonpress :: internet portal\nDok broj novih slučajeva zaraze u Srbiji nastavlja da pada treći dan zaredom, Indija je odobrila Oksfordsku vakcinu, a Izrael je imunizovao više od milio stanovnika do sada.\nPrema najnovijim podacima, u Srbiji je u poslednja 24 sata zaraženo je još 1.907, umrlo je 38 pacijenata, a od početka pandemije broj preminulih je 3.288.\n„To što su manji brojevi nego prethodnih nedelja jeste povoljno, ali to je jednim delom efekat praznika, jer se ljudi ređe odlučuju da odu kod lekara i zato je manje testiranja“, rekao je imunolog Srđa Janković, prenosi televizija RN1.\nIndija je postala druga država u svetu, posle Velike Britanije, koja je odobrila Oksfordsku vakcine kompanije AstraZeneka za hitnu upotrebu.\nJedna od glavnih vesti u Evropu je velika žurka u Francuskoj kojoj, je uprkos merama, prisustvovalo više od 2.500 ljudi, a morala je da interveniše policija.\nU svetu je do sada zaraženo više od 84 miliona ljudi, a preminulo je više od 1,82 miliona. Oporavilo se više od 47,3 miliona ljudi, pokazuju podaci Džons Hopkins univerziteta.\nSrđa Janković, imunolog i član Kriznog štaba rekao je da se broj zaraženih korona virusom u Srbiji smanjuje, ali da su kovid bolnice ipak i dalje pune.\nNaglasio je da je „povoljno što su manji brojevi nego prethodnih nedelja, ali da nas to ne sme navesti da se opustimo“.\n„To je jednim delom efekat praznika, jer se ljudi ređe odlučuju da odu kod lekara i zato je manje testiranja“, rekao je Janković za beogradske medije.\nBitan parametar, naglašava Janković je taj što se beleži i manji broj ljudi koji moraju biti na bolničkom lečenju.\n„Kada počne da se menja broj novozaraženih, potrebno je vreme da se to odrazi i na broj onih koji dobiju težu kliničku sliku, to daje presek stanja“, rekao je imunolog.\nSindikat nastavnika Velike Britanije zatražio je od Vlade da zatvori sve škole u Engleskoj sledeće dve nedelje.\nU Indiji je vakcina AstraZeneka dobila odobrenje za korišćenje, čime počinje vakcinacija u jednoj od najnaseljenijih zemalja na svetu\nViše od 2.500 ljudi prisustvovalo je nelegalnom rejvu u Francuskoj usred borbe protiv širenja zaraze korona virusom.\nNovi soj korona virusa se mnogo brže širi nego njegova prethodna verzija, pokazala su istraživanja.\nHrvatska – 212.262 potvrđenih slučajeva\nDo sada je preminulo 4.016 ljudi, a oporavilo se 201.300.\nBosna i Hercegovina – 112.143 potvrđena slučaja\nDo sada sy umrla 4.086 pacijenata, a oporavilo se 77.682.\nSeverna Makedonija – 83.743 potvrđena slučaja\nOd posledica korona virusa do sada je preminulo 2.510 pacijenta, a oporavio se 61.943.\nKosovo – 51.860 potvrđenih slučajeva\nDo sada je preminulo 1.340 pacijenata, a oporavilo ih se 41.854.\nCrna Gora – 48.589 potvrđena slučaja\nPreminulo je 684, a oporavilo se 38.706 pacijenata.\nProfesor Alek Gandi sa Kraljevskog koledža u Londonu kaže da su razlike između tipova korona virusa „ekstremne“.\n„Postoje velike razlike između toga kako se virus širi“, rekao je on za BBC Njuz.\n„Ovo je najozbiljnija promena u virusu od kako je epidemija počela“, dodao je.\nIz studije Kraljevskog koledža se zaključuje da se prenos novog soja virusa utrostručio dok je na snazi bila mera zabrane kretanja u novembru u Engleskoj, dok se širenje prethodne verzije Kovida-19 za toliko smanjila.\nBroj zaraženih novim korona virusom u Velikoj Britaniji porastao je na 50.000 u poslednjih nekoliko dana, a bolnice su prebukirane.\n„U svim bolnicama je veliki pritisak na zdravstvene radnike i biće još gore“, rekao je profesor Endru Godard predsednik Kraljevskog koledža za BBC.\nPremijerka Škotske Nikola Sturdžeon rekla je da „država možda ulazi u najopasniji period od početka borbe protiv Kovida-19″.\nNaglasila je da se novi soj korona virusa brzo širi Škotskom.\n„Ukoliko ste se rukovali ili poljubili nekog na dočeku, doveli ste sebe, druge i zdravstveni sistem u rizik“, dodala je ona.\nPrema poslednjim podacima u jednom danu zarazilo se više od 2.500 ljudi.\n„Broj preminulih i zaraženih je zabrinjavajući“, rekla je premijerka.\nU Indiji je vakcina protiv korona virusa AstraZeneka dobila odobrenje za korišćenje, čime počinje vakcinacija u jednoj od najnaseljenijih zemalja na svetu.\nOvo je prva vakcina protiv Kovida-19 koja je dobila odobrenje za korišćenje u Indiji, zemlji sa najvećim brojem zaraženih na svetu posle Sjedinjenih Američkih Država.\nŽurka je održava u skladištu blizu Rena u Bretanji, počela je u četvrtak i još traje.\nBrojni rejveri su došli i iz inostranstva, najviše iz Španije i Velike Britanije, saopštila je policija.\nPosetioci su se sukobili sa policijom, zapalili su automobil i gađali raznim predmetima pripadnike snaga bezbednosti dok su pokušavali da zatvore žurku.\nPovređena su tri policijaca.\nSZO dala je odobrenje za hitnu upotrebu vakcine protiv virusa korona i to kompanije Fajzer/BioNtek.\nFajzerova vakcina je već dobila dozvolju za upotrebu u nekoliko zemalja Evropske unije, SAD i Velikoj Britaniji.\nU saopštenju SZO piše da se ovom odlukom stvara mogućnost da države same izdaju odobrenje za uvoz i izvoz vakcine.\n„Radimo danonoćeno na proceni drugih vakcina koje su dostigle standarde bezbednosti i efikasnosti“, rekla je pomoćnica generalnog direktora SZO doktorka Marianđela Simao.\nKorona virus i vakcinacija: Kako je u Izraelu veoma brzo imunizovano više od milion ljudi


„Late Game” u Grafičkom kolektivu - mediji.net\n„Late Game” u Grafičkom kolektivu\nU okviru projekta „Kreativno, nestrpljivo, izazovno...” Grafičkog kolektiva, do 26. februara u prostoru na adresi Dragoslava Jovanovića 11, izlažu Strahinja Simić i Luka Drobac svoje radove objedinjene nazivom „Late Game”.\nOva dva slikara pripadaju generaciji čije se odrastanje i stvaranje slike o društvenim relacijama vezuje za tzv. svet gejmera – obeležen gotovo dečjom pasijom i dosetkom koje toniraju životne i kreativne tokove najčeće posredstvom igara u virtuelnoj elektronskoj formi. Vizuelnim rečnikom iz domena digitalne umetnosti i...\ngalerijaViše od 100 tekstova\nslikarstvoViše od 100 tekstova\nIzložba slika „Prostor egzistencije” doktorke umetnosti Milice Prelić Stoiljković otvorena je u Prodajnoj galeriji „Beograd” na Kosančićevom vencu. Postavka obuhvata petnaest radova srednjeg i većeg formata, izvedenih u tehnici ulje na platnu, ali i postmodernim likovnim pristupima na papiru...\nIznenada i bez očekivanja naučne i stručne javnosti pojavila se vest da Vlada Republike Srbije ovih dana ima nameru da Prirodnjački muzej u Beogradu, instituciju sa bogatom istorijom od 125 godina i ogromnim nacionalnim značajem, pretvori u radnu jedinicu Zavoda za zaštitu prirode Srbije. A taj...\nNekadašnje TV lice, Ljubinka Buba Dobrosavljev, mamila je uzdahe svojom lepotom, ali je ipak rešila da se povuče iz medija.\nPorede ga sa Sezanom. U svoje vreme neshvaćen zbog smelosti da istražuje i eksperimentiše, Savu Šumanovića mnogi savremeni teoretičari i kritičari smatraju najvećim srpskim slikarem 20. veka.


Aleksandar Obradović pušten iz pritvora - KRIK\nObjavio/la KRIK.rs decembar 18, 2019\nAleksandar Obradović (foto: printskrin Al Jazeera)\nAleksandar Obradović, zaposleni u „Krušiku“ i uzbunjivač koji je novinarima dostavio podatke o umešanosti oca ministra Nebojše Stefanovića u trgovinu oružjem, od danas je na slobodi, saopštio je Viši sud u Beogradu. Obradović je bio u kućnom pritvoru od polovine oktobra jer je protiv njega pokrenut postupak zbog sumnje da je odao poslovnu tajnu.\nKako tužilaštvo nije tražilo da se Aleksandru Obradoviću produži pritvor, sudija Višeg suda u Beogradu ukinula je dosadašnji kućni pritvor uzbunjivaču iz „Krušika“, piše u saopštenju Višeg suda u Beogradu. Odluka nije konačna jer na nju mogu da se žale obe strane.\nJavnost nije znala da je Obradović uhapšen sve dok nedeljnik NIN sredinom oktobra nije objavio da je u pritvoru već dvadeset dana, nakon čega su usledile oštre reakcije javnosti i građanski protesti. On je ubrzo prebačen u kućni pritvor.\nObradović, inače zaposlen u „Krušiku“, uhapšen je pošto je otkriveno da je novinarima dostavio dokumentaciju koja svedoči o tome da je u trgovinu oružjem umešan otac ministra policije Nebojše Stefanovića, kao i da su pojedine privatne firme imale privilegovan položaj u “Krušiku” i oružje nabavljale po izuzetno povoljnim cenama.\nOn je osumnjičen da je odao poslovnu tajnu o izvozu oružja, a predstavnici vlasti javno su ga označili kao špijuna.\nO umešanosti oca ministra policije Nebojše Stefanovića, Branka Stefanovića, u posao trgovine oružjem BIRN je pisao u novembru prošle godine. Stefanović je, kako je objavio BIRN, posredovao u prodaji oružja kompaniji iz Ujedinjenih Arapskih Emirata kao predstavnik domaće firme „GIM“. Ova firma je oružje od „Krušika“ kupovala po povlašćenim cenama u odnosu na državnu kompaniju „Jugoimport SDPR“, koja se takođe bavi izvozom oružja.\n„Te cene su važile samo za privilegovanu grupu kupaca, a tu su firma ’GIM’, firma Slobodana Tešića, firma iz UAE koja ima svoje predstavništvo u Srbiji, i još jedna beogradska firma. ’Krušik’ je svesno poslovao na svoju štetu“, rekao je Obradović u intervjuu za N1.\nPriču o poslovanju „Krušika“ i umešanosti oca ministra policije u trgovinu oružjem aktuelizovao je sajt „Arms Watch“ u septembru ove godine, nakon čega je Obradović i uhapšen.\nTužilaštvo je ekspresno pokrenulo postupak protiv Obradovića zbog odavanja tajne, dok im je, sa druge strane, trebalo više vremena da se pozabave onim što je javnost saznala upravo zahvaljujući njemu.\nTužilaštvo za organizovani kriminal se o ovom slučaju oglasilo sredinom prošlog meseca kada je zatražilo da bezbednosne službe utvrde da li su privatne firme, među kojima i „GIM“, imale privilegovan položaj pri kupovini oružja u „Krušiku“.\nSlučaj je ispitivala Agencija za borbu protiv korupcije, ali je proveravala samo da li je Stefanović bio angažovan u kompaniji „GIM“ , a ne i to da li su pojedini kupci imali privilegovane cene.\nViše o ulozi Branka Stefanovića pročitajte ovde.